Даволаб бўлмайдиган семизликнинг асосий сабаби маълум қилинди | Бир пиёла чой\nАка-ука валютафурушлар →\nДаволаб бўлмайдиган семизликнинг асосий сабаби маълум қилинди\nМонреаль университети қошидаги клиник касалхона Тадқиқот маркази олимлари даволаб бўлмайдиган семизлик турининг пайдо бўлиш сабабини аниқлади. Маълум бўлишича, гипоталамус нейронларидаги ABHD6 ферментининг етарли даражада фаол бўлмаслиги парҳезлар ва машқларни ортиқча вазн билан курашда фойда бермаслигига олиб келади. Физиологлар ўз хулосалари ҳақида Cell Reports журналида чоп этилган мақолада сўз юритганлар.\nТадқиқотчилар ишлаб турган ABHD6’ни тўғри кодлай олмайдиган мутант генга эга гени модификацияланган сичқонларни яратишди. Бундай оқсил гипоталамус – организмнинг гормонал фаолиятини назоратда тутувчи бош мия тизимида бор бўлган нейронлар гуруҳида фаолдир.\nАниқланишича, тўғри ҳаёт кечириш ва овқатланиш жараёнида ушбу сичқонлар одатий жониворлардан фарқ қилмайди. Бироқ, улар совуқ таъсир кўрсатганда тана ҳароратини бир меъёрда ушлаб тура олмайди, шунингдек таркибида катта миқдорда ёғ бўлган озиқни истеъмол қилса семизликка мойил бўлади. Шу билан бир қаторда, оддий парҳезга ўтказилгач вазнни йўқотмайди.\nОлимларнинг фикрича, бундай механизм инсон организмида ҳам мавжуд. Буни исботлаш учун яна бир қанча тадқиқотлар ўтказиш лозим, бироқ мутахассислар вазнни йўқота олмаётган кишиларда ABHD6 нотўғри ишлаётганига ишончлари комил.


Испаниянинг донгдор ‘Реал’ (Мадрид)и Ўзбекистонда ҳам ўз футбол академиясини очмоқчи - BBC O'zbek\nИспаниянинг донгдор ‘Реал’ (Мадрид)и Ўзбекистонда ҳам ўз футбол академиясини очмоқчи\nЎзбекистон Футбол федерацияси тарқатган хабарларга кўра, Испаниянинг “Реал”(Мадрид) жамоаси ҳайъати пойтахт Тошкентда ўз футбол мактабини очиш лойиҳаси бўйича музокаралар олиб бориш мақсадида бугун – 22 октябр куни Ўзбекистонга сафарини бошлайди.\nҲайъат таркибида “Реал”(Мадрид) жамғармаси Васийлик кенгаши раиси Карлос Эскудеро ва унинг ёрдамчиси Антонио Санчес Леон ҳам борлиги айтилмоқда.\nРасмий хабарлардан аён бўлишича, испаниялик ҳайъатнинг ташрифи Ўзбекистон Президенти Ислом Каримовнинг тўнғич қизи Гулнора Каримова Васийлик кенгаши раиси бўлган Фонд Форум ва Ўзбекистон Футбол федерацияси томонидан ташкил этилмоқда.\nГулнора Каримованинг ўзи қарийб икки йилдирки, Ўзбекистоннинг Испаниядаги элчиси ҳисобланади.\nАйни ўринда шуни таъкидлаб ўтиш жоизки, Фонд Форум 2009 йилда ўша пайтда Испаниянинг “Барселона” клубида тўп сурган юлдуз футболчи Самуэл Это’O ва “Реал”(Мадрид)нинг суянган тоғи Криштиану Рональдоларни Тошкентга таклиф этиб, улар билан ҳамкорликка оид меморандумлар имзолашга ҳам муваффақ бўлганини маълум қилганди.\nЖамғарма буни Ўзбекистондаги ёш спортчиларнинг маҳоратларини ошириш мақсадида қилганини айтганди.\nУндан аввалроқ эса, Карлес Пуйол, Андрес Иньеста, Францеск Фабрегас ва Лионел Месси каби жаҳон ва Испания футболи юлдузлари ҳам Ўзбекистонга келиб, маҳорат дарслари ўтказиб кетишгани хабар берилганди.\nФутбол бозорида миллионлаб долларга баҳоланувчи жаҳон футболи юлдузлари билан боғлиқ Ўзбекистондаги шов-шувли хабарлар эса, маҳаллий футбол ишқибозлари ва жамоатчилиги томонидан бир хилда қарши олинмайди.\nУлар масаланинг айнан молиявий томонини назарда тутиб, бу каби келишувлар осонлик билан қўлга киритилмаслигини урғулашади.\n"Энг зўр клуб"\n“Реал Мадрид” жамғармаси нуфузли халқаро ташкилотлардан бири бўлиб, ФИФА 20-асрнинг энг зўр клуби деб топган “Реал” ( Мадрид) жамоаси қошида ташкил этилган.\nКлуб рекорд сонда, яъни 31 маротаба Испания чемпиони, энг кўп Чемпионлар чемпиони бўлган жамоа ҳам саналади.\nЖамоа сафларида Криштиану Рональдо, Кака, Месут Озил, Карим Бензема ва яна кўплаб дунё футболи қаймоғи бўлган сара футболчилар ҳам тўп суришади.\nУстига устак, “Реал”(Мадрид) дунёдаги чўнтаги энг бақувват клуб ҳам саналади.\nШу йилнинг феврал ойида Delloitte консалтинг ширкати олтинчи бор Мадриднинг "Реал"ини дунёнинг энг бадавлат клуби, деб топганди.\nЎзбекистон футбол доираларига кўра, футбол мактабининг қачон иш бошлаши, қанча болага мўлжаллангани, қай тариқа фаолият юритиши ва ким томонидан молияланиши испаниялик ҳайъат иштирокида келаси ҳафта Ўзбекистон Футбол федерациясида бўлиб ўтажак матбуот анжумани ортидан аён бўлади.\nАйрим маълумотларда “Реал” (Мадрид) ўтган икки ой ичида дунёнинг олти давлати – Италия, Португалия, Танзания, Шарқий Тимор, Гондурас ва Марокашда ўз футбол академияларини очишга муваффақ бўлгани айтилади.\nДунёнинг манаман, деган клуби томонидан Ўзбекистонда янги футбол академиясининг очилиши ўзбекистонлик футбол мулозимлари ва мутахассислар томонидан хуш қаршиланмоқда.\nДастлабки мўлжалларга кўра, у Ўзбекистон Футбол Федерацияси қошида очилади.\nUzDaily.com веб саҳифаси келтирган иқтибосида федерация президенти Мираброр Усмонов ҳам “Реал” айнан дунёдаги энг зўр клублардан бири экани боис, улар Тошкентда ташкил этажак футбол мактаби ёш авлод учун янги имкониятлар эшигини очишини айтган.\nЎзбекистонлик афсонавий футболчи Биродар Абдураимов ҳам янги академиянинг очилиши Ўзбек футболининг ривожланишига катта ҳисса қўшишини таъкидлайди.\n"Агар "Реал"(Мадрид) Ўзбекистонда ўз футбол академиясини очадиган бўлса, ўзимизни ниҳоятда бахтли ҳис этардик. Нега деганда, улар кўп нарсаларни ўргатиши мумкин. Болаларнинг интилиши яхши бўлади", дейди у.\nЎзбекистонлик фахрий футбол шарҳловчиси Ахбор Имомхўжаев эса, Испания ҳозирги кунда Жаҳон чемпиони экани, ҳам ўсмирлар, ҳам ёшлар ва ҳам катталар футболи борасида дунё миқёсида тан олинган мамлакат эканига эътибор қаратади.\nУнга кўра, "Шунинг учун ҳам, Испания ҳамма мамлакатлар учун ўзига яраша ўрнак бўлиши керак"\nАён бўлишича, испаниялик ҳайъат ўзининг Ўзбекистонга уч кунлик сафари давомида ArtWeekStyle.uz-2011 доирасидаги маданий тадбирларда иштирок этади, қатор спорт муассасалари ва иншоотларига ҳам ташриф буюради.


Туркия Курд ишчи партияси жангариларини яна бомбардимон қилди\nКурд ишчи партияси жангарилари томонидан ёқиб юборилган турк юк машинаси.\nТуркия ҳарбий ҳаво кучлари Курд ишчи партиясининг Туркия ва Ироқ ҳудудидаги манзилларини бомбардимон қилди.\nРасмий хабарларга қараганда, 11 октябрга ўтар кечаси берилган зарбалар натижасида Курд ишчи партиясининг Диёрбақирдаги ва Ироқ ғарбидаги манзиллари йўқ қилинган. Ҳужумлар пайтида ўнлаб одамлар ҳалок бўлгани айтилмоқда.\nКурд ишчи партияси 10 октябрда Туркия ҳудудида партизанлик урушини тўхтатишга қарор қилгани ҳақида баёнот тарқатган эди. Туркия ҳукумати эса бу баёнотни қабул қилмаган ва Курд ишчи партияси қуролсизланиб, таслим бўлиши кераклигини таъкидлаган.\nТуркия ҳаво кучлари 25 июлдан буён Ироқ шимолидаги Курд ишчи партияси истеҳкомларига қарши зарбаларни бериб келмоқда. Ушбу амалиётлар ортидан Курд ишчи партияси Анқара билан икки йил аввал эришилган сулҳ битими бекор қилинганини билдирганди.\nТуркия ҳукумати Курд ишчи партиясини айирмачилик фаолиятида айблаб келади.


Ёрдам беринг - Динда саволим бор\nХозирги вақтда: 19 дек 2018, 20:24\nРўйҳатдан ўтган: 29 май 2017, 15:49\nПост mahzuna » 30 май 2017, 04:06\nАссалому алайкум! Ёшим 40да, оилалиман, иккита фарзандим бор. Менга жуда ҳам ёрдамингиз зарур! Тушкун ҳолатга тушиб боряпман. Назаримда ҳамма қилаётган ишларим нотўғридай. Ҳамма гапимни одамлар бошқача тушунади. Ҳамма мени ёмон кўради, гапларим, ҳаракатларим ҳеч кимга ёқмайди, опа-синглим ҳам, дардимни айтадиган бирорта дугонам ҳам йўқ. Дардимни бировга айтсам устимдан кулади деб қўрқаман. Бирорта даврага тушиб қолсам ҳеч ўзимга суҳбатдош ҳам, айтадиган гап ҳам тополмайман, аёллар бир-бирлари билан тинмай гаплашиб ўтиришади, мен эса бурчакда жимгина ўтираман. Биров савол берса жавоб бераман, бошқа гап йўқ. Дунё кўзимга қоронғу, ҳамма нарса менга қаршидек, билмайман нега бундай бўляпти. Ҳеч ким билан келишолмайман, салгина ножўя гапга хафа бўламан, кўнглимга оғир ботади. Ҳатто турмуш ўртоғимга ҳам кўнглимни очолмайман, тушунмайди, жиддий қарамайди ҳам, менга нисбатан меҳри ҳам йўқ, совуқроқ, ёки ўзим шунақа ёмонманми, билмадим. Нима қилсам бўлади? Маслаҳат беринг, илтимос. Кимга мурожаат қилишни билмай сизларга ёзяпман.\nЖавоб: Ёрдам беринг\nПост Руҳшунос » 07 Июн 2017, 14:30\nВаалейкум ассалом! Албатта, ташқи кӯринишдан сизга атрофингиздагиларнинг эътибори етишмайди. Лекин аслида, сизга ӯзингизнинг эътиборингиз етишмайди. Бу дунёга ҳамма ҳам ёлғиз келади ва ёлғиз кетади. Яратувчимиз ҳар биримизни ӯзимиз учун якка қилиб яратиб, амалларимизнинг яхшиси ҳам, ёмони ҳам ӯзимиз учундир. Сизга ӯзингиздан ва атрофдагилардан мамнун бӯлишингиз учун ички энергиянгиз етишмаяпти. Қачонки инсон илмга тӯла ва ӯзи қилаётган ишларидан кӯнгли тӯлса, ўшанда атрофдагилар ҳам у инсонга талпинадилар. Ҳозирча қисқа қилиб маслаҳат бериладиган бӯлса, кӯп китоб ӯқинг, ӯзингизга ёққан матнларни қоғозга тушириб олинг ва бошқалар билан бӯлган сухбатингизда бу матнларни мисол келтиришга ҳаракат қилинг. Шуни билишимиз керакки, фарзандларимиз бизларга ӯхшаш бӯладилар. Сиз ғамгин бӯлсангиз улар хам ғамгин, сиз хаммадан норози бӯлсангиз улар хам худди шундай бўладилар. Қуйидаги китобларни ӯқиб туришни тавсия қиламан: Шайх Мухаммад Содиқ Мухаммад Юсуф ҳазратларининг “Руҳий тарбия”, “Зикр аҳлидан сӯранг”, “Кифоя”, “Хислатли ҳикматлар шарҳи”, Доктор Оиз Қарнийнинг “Ӯкинма”. Албатта бирон илмга эга бӯлган ва у илми билан бӯлишган инсоннинг ҳаётида ички мамнунлик, шукрона туйғулари баланд келади. Иложини қилолсангиз руҳшунос кӯригидан ӯтишни тавсия қиламан. Валлоҳу аълам!\nМавзу - Ёрдам беринг


«ОКА» ДЕБ КЕЛГАНДИ, «ЎРТОҚ КАПИТАН» ДЕБ ҚАЙТДИ\nЧоршанба, тонг. Ўзбекистон Республикаси Қуролли Кучлар академиясининг асосий дарвозаси ёнида 20 га яқин ўсмир ёшлар жам бўлган. Синчиклаб санасангиз, 18 нафар чиқади, қолган иккитаси муассасанинг ёшларни чақириққа қадар бошланғич тайёргарлик йўналиши раҳбари ва Мирзо Улуғбек тумани ИИБ масъул ходими. Улар икки кун давомида академия курсантлари билан бирга яшаши керак.\nМуддао: ёшларда она Ватанга садоқат, мардлик, жасурлик, ватанпарварлик каби олижаноб туйғуларни шакллантириш. Миллий армиямиз ёшлар иродасини тоблайдиган, уларни ўз Ватани ҳамда халқига садоқат руҳида тарбиялайдиган жасорат ва матонат мактаби эканлигига яна бир бор амин бўлишига замин яратиш. Ўғлонларимизнинг ҳарбий хизматга, бошқача айтганда, эл-юртимиз тинчлиги ва осойишталиги, осмонимиз мусаффолиги, сарҳадларимиз дахлсизлигини таъминлашга бўлган қизиқиш ва интилишини кучайтириш.\nЁшлар Қуролли Кучлар академиясига кириб келар экан, ёнатрофни қизиқувчанлик билан кузата бошлайди. Улар ичидан кимдир йўлакнинг чап томонига ўрнатилган лавҳалардаги ёзувларни ўқиб кетяпти: «Жалолиддин Мангуберди, Темур Малик...» Кимдир эса савол беради: «Ока, бўтта танклар ҳам борми?» Меҳмонларнинг вақтинчалик гуруҳ раҳбари, Мудофаа вазирлиги матбуот хизмати офицери капитан Ғайрат Мадраҳимов: «Албатта, бор, ҳали кўрасиз танкни ҳам», деб қўяди.\nШундан сўнг курсантлар ётоқхонасида ёшлар учун алоҳида ҳозирланган хоналарга кирилиб, ҳар бир ўқувчига янги ҳарбий либос тарқатилди. Илк бор ҳарбий либос кийган ўсмирлар ҳаяжонланди. Зоҳиран бошқа одамга айланиб қолган йигитлар саф майдонида жам бўлишди. Боядан бери улар ичида алоҳида эътибор тортаётган 3-4 йигит яна диққат марказимизда. Ўртоқлари сафда бинойидек турибди-ю, катта майдонда шуларгагина жой етмайди, гўё. Бирининг тугмаси қадалмаган бўлса, бирининг боғичи осилган. Энди эсладим, танк ҳақидаги савол ҳам шулардан чиққанди. Ўзимча «катта мактабда булардан бошқа ўқувчи қуриб қолибдими, интизомли болаларни опкемайдими?» дейман. Кейин билсам, бу эътибордаги тўрт йигитча Мирзо Улуғбек туманидаги 142-мактабнинг ИИБ рўйхатида турувчи тарбияси оғир болалар, қолган 14 таси эса тумандаги «International House – Tashkent» академик лицейи ўқувчилари экан. Ҳаммаси тушунарли.\nҚуролли Кучлар академияси офицерлари ўқувчиларга миллий армиямиз қуч-қудрати, ҳарбий хизматчилар тайёргарлиги, академия тарихи ва бугуни ҳақида қизиқарли маълумотлар берди. Кун тартиби бўйича ҳаракат қилаётган янги «курсантлар» тушликдан сўнг спорт машғулотлари билан банд бўлишди. Академия курсантлари билан турли спорт мусобақаларида куч синашишди. Футбол ўйналаётган пайт қандайдир тушунарсиз ҳолат бўлди, шекилли, ҳамма бир жойда жам бўлиб қолди. Тўртовлоннинг ҳаракати ва ўзини тутишини кузатамиз. Ҳарбий ҳаёт бугунданоқ ўз сўзини айтибди: гарчи ўйинни ҳакам бошқараётган бўлса-да, улар интизом билан муроса қиляпти. Тўғри-да, «Реал Мадрид» билан «Барселона» ўйинида ҳам ҳакам бош бўлади. Лекин футболчилар ҳам баъзи вазиятларни ўзаро муроса йўли билан ҳал этган пайтлар бўлган.\nЖисмоний машғулотлардан кейин Қуролли Кучлар академияси курсантлари ҳаётидан жонли лавҳалар кўрилди. Ўқувчилар ётоқхона, ошхона, кутубхона, умуман, бу ерда таълим олаётган курсантлар ҳаёти билан яқиндан танишди. Оддий аскарлар ва курсантлар билан давра суҳбати ўтказилди.\nЭртаси куни ўқувчилар Чирчиқ дала-ўқув майдонидаги амалий машғулотларни кузатиш учун йўл олди. У ерда ҳарбий техника бошқаруви ва жанговар қуроллардан фойдаланиш бўйича маълумотлар берилди. Ўқ отиш жараёни ўқувчилар томонидан бевосита кузатилди.\n– Икки кун қандай ўтганини билмай қолдик, – дейди «International House – Tashkent» академик лицейи ўқувчиси Сардорхўжа Акрамов. – Курсантлар ҳаёти бизга жуда ёқди. Таълим олиш ва мунтазам спорт билан шуғулланиш, ҳақиқий Ватан ҳимоячиси бўлиб етишиш учун ҳамма шарт-шароит муҳайё экан. Ҳақиқий қуролдан ўқ узиш ва белгиланган нишонларни йўқ қилиш жараёнини катта қизиқиш билан кузатдик.\nИкки кунлик «курсантча ҳаёт» давомида ўқувчилар ўртасида турли номинациялар бўйича ўтказилган мусобақа ғолибларига диплом, махсус кубок, эсдалик совғалар ва китоблар тақдим этилди. Ўтган шу қисқа фурсат ёшларда жиддийлик, масъулият ва ўзига бўлган ишончни пайдо қилди. Ўқувчилар академияни тарк этар экан: «Ҳаммаси учун раҳмат сизга, ўртоқ капитан!» дея хайрлашди...


Давлат хизматчиларининг ҳуқуқий саводхонлиги ҳар 6 ойда баҳолаб борилади - Review.uz\nБаҳолаш Президент ҳузуридаги Давлат хизматини ривожлантириш агентлиги томонидан олиб борилади.\n2021 йил 1 январдан бошлаб давлат хизматчиларининг ҳуқуқий саводхонлик даражаси ҳар 6 ойда баҳолаб борилади. Мазкур тартиб Адлия вазирлигидан томонидан ишлаб чиқилган ва Ҳукумат қарори лойиҳасида келтирилган.\nЛойиҳада келтирилишича, давлат хизматчиларининг ҳуқуқий саводхонлиги даражаси минимал талаблар бўйича баҳоланади.\nҚарор лойиҳаси муҳокамаси 10 декабрга қадар давом этади.


Мигрантлар томонидан Беларусь-Польша чегарасига бостириб киришга уриниш: Уларга қарши кўздан ёш оқизувчи газ ишлатилган\n17 Ноябрь 2021 10:45\nMINSK. Kazinform - Сешанба куни Беларусь-Полша чегарасида бир гуруҳ мигрантлар ҳужум уюштиришга уринди, Польша томони кўздан ёш оқизувчи газ ишлатди, дея хабар беради Kazinform BELTA агентлигига таяниб.\nБеларусь Ташқи ишлар вазирлиги Беларусь-Польша чегарасидаги вазиятга изоҳ берди.\nТИВ матбуот котиби Aнатолий Глазнинг қайд этишича, бундай ҳаракатлар бир қатор халқаро ва икки томонлама норма ва шартномаларни бевосита бузади, дейиш мантиққа тўғри келмайди. «Aслида, бошқа суверен давлат ҳудудида махсус техникадан фойдаланишни қандай изоҳлаш мумкинлигини тасаввур қилиш қийин. Шунинг учун биз томондан тегишли расмий муносабат албатта келади, - деди матбуот котиби. - Биз воқеани халқаро ташкилотлар иштирокида тергов қилишни бошладик, чунки барча фактлар аниқ. Aммо биз бу провокацияларга эргашмаймиз».\nAнатолий Глаз Беларусь томони вазиятни маданиятли, жумладан, одамлар манфаатларини ҳисобга олган ҳолда ҳал қилинишидан манфаатдор эканлигини ва буни доимо такрорлашини айтди. « Ва Польша уларга сув тўпларини қўлланаётган бир пайтда, Беларусь ҳар куни инсонпарварлик ёрдамини кўрсатмоқда», - деди у.\nBBC хабарига кўра, сешанба куни эрталаб Польша Мудофаа вазирлиги ҳам чегарадаги вазият кескинлашгани ҳақида хабар бериб, «мигрантлар чегара деворини бузиб ўтишга уринган ва шовқинли гранаталар билан қуролланган», дея қўшимча қилган. «Хизматларимиз мигрантларнинг тажовузкорлигини бостириш учун кўздан ёш оқизувчи газдан фойдаланган», — дейилади вазирлик Тwitterида.\nКалит сўзлар: Миграция, Чегара,


Маҳаллий товар белгиларини дунёнинг ТОП-5000 брендлари қаторига киришини таъминлаш масалалари муҳокама қилинди.\nЖорий йилнинг 28 апрель куни Савдо-саноат палатаси Иқтисодий тараққиёт ва камбағалликни қисқартириш вазирлиги, Инновацион ривожланиш вазирлиги, Интеллектуал мулк агентлиги, Тадбиркорликни ривожлантириш агентлиги мутахассислари иштирокида видеомулоқот тарзида учрашув бўлиб ўтди.\nМазкур учрашувда маҳаллий товар белгиларини дунё брендлари қаторига кириш имкониятини ўрганиш, бу борада халқаро консалтинг ташкилотларини жалб қилиш ва улар билан ўзаро ҳамкорлик қилиш масалалари муҳокама қилинди.\nТадбир якунида тегишли вазирлик ва идоралар билан соҳада амалга ошириладиган ишларни тизимли ташкил этиш мақсадида:\n- маҳаллий товар белгиларини дунё брендлари қаторига кириш имкониятини ўрганиш;\n- маҳаллий корхоналарнинг товар белгиларини алоҳида таниқлилик белгиларини ривожлантириш;\n- товар белгиларининг таниқлилигини таъминлаш бўйича маркетинг тадқиқотини ўтказиш ва маҳаллий корхоналар учун намунавий маркетинг режасини ишлаб чиқиш;\n-тадбиркорлик субъектларининг ушбу соҳадаги малакасини ошириш бўйича тизимли семинарлар, тренинглар ва маҳорат дарсларини ташкил қилиш масалаларини қамраб оладиган идоралараро чора-тадбирлар режасини ишлаб чиқишга келишиб олинди.


Жорий йилда 54 минг оилани уй-жой билан таъминлаш мўлжалланмоқда — Review.uz\nВилоят, туман ва шаҳар ҳокимларига бир квадрат метр уй нархини 4 миллион сўмдан оширмаслик чораларни кўриш вазифаси қўйилди.\nПрезидент Шавкат Мирзиёев раислигида 3 март куни уй-жой қурилиши ва ипотека бозорини ривожлантириш чора-тадбирлари бўйича видеоселектор йиғилиши ўтказилди.\nАҳоли сони ўсиши билан уй-жойга эҳтиёж ҳам ошиши табиий. Ўтган тўрт йилда 140 мингта уй-жой барпо этилди. Йилига қурилган уйларнинг ўртача сони таққосланганда, бу аввалги даврдаги кўрсаткичдан 4-5 баравар кўпдир.\nУйга эҳтиёжи бор оилалар ҳали ҳам кўп.\nПрезидент аҳолининг барча қатламларини уй-жой билан таъминлаш, бу борада танлаш имкониятини кенгайтириш зарурлигини таъкидлади.\nШу мақсадда жорий йилда 54 минг оилани уй-жой билан таъминлаш мўлжалланмоқда. Жумладан, давлат ипотека дастури доирасида жами 45 мингта уй қурилади.\nШундан “Қишлоқ қурилиш инвест” ва “Ўзшаҳар қурилиш инвест” инжиниринг компаниялари томонидан 12 мингта уй, Молия вазирлиги тижорат банкларига жойлаштирадиган ресурслар ҳисобига 26 минг 500 та квартира, хусусий тадбиркорлар томонидан қурилаётган 8 мингта хонадон фойдаланишга топширилади. Қорақалпоғистон Республикаси ва барча вилоятларда якка тартибдаги уй-жой қуриш учун 500 тагача, жами 6,5 мингта оилага кредит берилади. Бундан ташқари, оғир турмуш шароитига тушиб, бошпанасиз қолган мингта оила, айниқса, аёлларга ижара асосида ижтимоий уй-жойлар ажратилади.\n– Бугунги кунгача бундай ҳажмдаги қурилиш дастурини амалга оширмаганмиз. Шунинг учун, ҳар бир вилоят ҳокими уй-жой масаласи билан чуқур шуғулланиб, аниқ ҳисоб-китобга эга бўлиши керак. Энг катта масала – бу уй-жойларнинг нархини адолатли шакллантириш. Бугунги нарх-наводан одамларимиз рози эмас, – деди Шавкат Мирзиёев.\nШунинг учун вилоят, туман ва шаҳар ҳокимларига қурилиш материалларини арзонроқ ва яқинроқдан олиб, бир квадрат метр уй нархини 4 миллион сўмдан оширмаслик чораларни кўриш вазифаси қўйилди..\nМасалан, газобетон блокларини жойларда ишлаб чиқариш орқали таннархни камайтириш мумкин. Шу боис “Ўзстандарт” агентлигига ҳар бир ҳудудда газобетон ишлаб чиқарувчиларни стандартларга ўргатиб, маҳсулотларини сертификатлаш бўйича топшириқ берилди.


Хитой Марсга юборган ровер сайёрани ўрганишни бошлади\n27 июн 2022, Тошкент вақти: 17:04\nРовер ортилган хитой космик кемаси 15 май куни Марсга муваффақиятли қўнган эди.\nХитойнинг илк марсюрари қўниш платформасидан сайёра сатҳига тушиб, Қизил сайёра юзасини ўрганишни бошлаган. Бу ҳақда 22 май куни Xinhua давлат ахборот агентлиги хабар берди.\nРовер ортилган Хитой космик кемаси 15 май куни Марсга муваффақиятли қўнган эди. Хитой биринчи миссиянинг ўзидаёқ Марс орбитасига кема юбориб, бортига ровер ортилган кемани муваффақиятли қўндирган илк мамлакат бўлди.\nБугунга қадар Марсга фақат АҚШ ва Россия кема юборишга муваффақ бўлган.\n«Тяньвэнь-1» космик кемаси февраль ойидан бери Марс атрофида айланаётган эди. Кема Ердан 6 1/2 ойлик саёҳатдан кейин Қизил сайёрага етиб борган.\nОлов худоси Чжужун номи берилган марсюрар 90 кун давомида Марсда ҳаёт изларини қидириши кутилмоқда.\nТахминан кичкина автомобилга тенг келадиган ровер радар, лазер ҳамда атмосфера ва магнит сфераларини ўлчовчи сенсорлар билан жиҳозланган.\nАрмия назоратида бўлган Хитой космик дастури доирасида пировардида Марсга одам юбориш режалаштирилмоқда.


5/12/2007 11:52:51 PM\nКанаданинг Алберта провинцияси 2005 йилда узининг юз йиллик байрамини нишонлади. Эллик йил олдин Эдмонтонда биринчи синфдан унинчи синфгача булган укувчилар битта хонада укишган. Хаёт жуда паст даражада булган. Бугунги кунга келиб Алберта жуда мустахкам иктисодий ва сиёсий салохиятга булган, энг бой провинциялардан биридир. Эллик йил мобайнида юз берган узгариш ва ривожланиш суврати шунчалар тезки, кузларимиз дунёсига сигдириш кийин. Аслида эса, шу кичкинагина куз корачигимиз узидан миллиард-миллиард катта хажмдаги сувратни кабул килишга ва тахлил килишга кудрати етадиган бир мужизадир.\nАлбертадаги укув тизимида булган бу узгаришни ёзишимдан максад бугун Тошкент Шарк Тиллари Университети талабаси Асроржондан олган мактубим булди. Асроржон бизнинг бобокалонларимизнинг тарихда тутган урни хакида ажойиб фикрлар билдирганлар ва "Биздан келажак авлод фахрлана оладими? Биз шунга лойикми?" деган савол билан мурожаат килганлар. Бизнинг аждодларимизда илохий кудрат булмаган, уларнинг кудрати - кучли билим, мустакил фикрлай билиш ва яратувчилик кобилияти булган. Беруний замонасида хам хамма Берунийдай, ёки Улугбек замонасида хамма Улугбекдай кучли билимга эга булмаган. Хар бир халкнинг, хар бир даврнинг уз кучли, билимли, кайтарилмас инсонлари булган. Аммо баъзида уларнинг кудратини тан олишганича юзлаб йиллар утади.\nСузимнинг бошида Албертада эллик йил ичида булган узгаришлар тугрисида гапирдим. Хуш эллик йил олдин бизда шароит канака булган? Бизнинг юртда укув тизими эллик йил олдингидан канча фарк килади? Албертага ухшаган жойлар билан солиштирилганда куз илгамас. Кишлокларда телефон тизими у ёкда турсин газ ва электр куввати тула йулга куйилмаган. Халигача мактаблар компютерлашмаган. Тугриси Канадага келгунимча компютернинг кайси тугмаси каерда эканини билмасдим. Бу бизнинг айбимиз эмас, бу давлат рахбарларининг очкузлиги, уз вазифасига бармок оркасидан карашидир. Бу давлатнинг иктисодий киризисидир. Бизнинг айбимиз эмас деганда, айнан олийгохларда укиётган талабаларни назарда тутатаяпман. Бизда билим бор, бизда иктидор бор, аммо нега уз юртимизда шуни сезишмайди. Балки сезишар хам, аммо йул беришмайди. Узим билан боглик бир мисол келтираман.\n1992, 93, 94 йилларда Умумий Биология буйича шахар ва вилоят алимпиадаларида биринчи уринни, 1994 йилда эса республика иктидорли ёшлар олимпиадасида иккинчи уринни олдим. Бу дегани шу йуналишда Узбекистон укувчилари уртасида энг кучли билимга эга булганлардан бири дегани эмасми? Мен уша йилларда кабул килинган карор буйича Университетга имтихонсиз кабул килинишим керак эди, аммо мени имтихон топширишга мажбур килишди. Имтихон жавобини кургани борсам мени контрактга тушуриб куйишибди. Мен етим эдим, менинг онам Тошкентгача келгани пул топиб берганидан бахтиёр эдим, аммо мен контракт тулаб укиёлмасдим. Мен бунга ишонмадим. Текширтирганда туплаган балим университетга кирганларнинг энг юкори балларидан бирига тенг булиб чикди. Нега?\nТакдир такозоси билан 2004 йилнинг декабрида Канадага келдим. Келган махалим битта хам ингизча суз билмасдим. Беш ой инглиз тилида укиб, имтихон топшириб коллежга укишга кирдим. Коллеждан Университетга кучириш программасига утказишди. Ахир бизда хам шу каби укув тизимини мукаммаллаштириш, ёшларга кенгрок йул очиш имконияти борку. Нега биз хар кимнинг иктидорига караб, керакли уринга куйишда катта хатоларга йул куямиз. Уз урнини тополмаган ёшлари бор давлат усадими? Бизда кулига университер гувохномасини олса булди, каердан пул топиш мумкин булса уша жойга ишга илинишга харакат килишади.\nМен бир хакикатни огир булса хам хам айтмокчиман. Бу ерда укитувчи деган касб, биздаги укитувчи касбидан катта, жуда катта фарк килади. Оддийгина мисол, инглиз тилини урганаётган пайтимизда бу ерни укитувчилари жиннирок деб уйлардим. Ит сузини айтса, биз уни нималигини тушунмасдик. У эса вововлаб тушунтирарди. Бир куни "чузилиб ётиш" деган сузни тушунтиришга минг хил йул билан харакат килаётган укитувчи, хеч ким тушунмаётганини куриб тап этиб узини полга ташлаб ётдида "Мана мен чузилиб ётдим" деди. Айникса болаларимнинг мактабига борсам койил коламан. Укитувчи хар бир бола билан худди катта одам билан гаплашгандай гаплашади, хар бир кичкина ютукларини ёш боладек "Ху-хув" ёки "вав" деб каршилашади, болаларни ширинликлар билан рагбатлантиришади, ун кун кетма-кет кушимча дарсини килиб келганларга кичкинагина уйинчок беришади. Бу факат давлатнинг эмас, хар бир инсоннинг уз касбига чукур ёндашувидан келиб чикадиган ютук. Аммо бизда шунака кучли укитиш усули борлигини куз олдига келтиришадими? Бизда мактабни хамма бир кунда баб-баробар тугатади. Мактабдан олган бахоларнинг ахамияти жуда кам. Канадада эса ундай эмас. Сен математика, химия, физикадан етарли бални туплаб инглиз тили ёки табиий фанлардан тугатолмай колишинг мумкин. Агар уша фан сенга керак булиб колса олти ой укиб провинциал имтихон топшириб кейин кейинги боскичга коллеж ёки университетда укишни давом эттиришинг мумкин. Коллежни тугатган талаба уша сохада университетга укимокчи булса биринчи курсдан эмас, учинчи курсдан укишни бошлайди. Бу дегани сенда кизикиш ва билим булса тусик йук дегани. Хар бир кичкина нарса катта ютукларга сабаб булишини унутмаслик керак.\nУз-узидан "Бобокалонларимиз хам сиз айтаётган шароитда укимаганларку" деган мулохазали хакикат келиб чикиши табиий. Олдин айтганимдан хар бир замоннинг, хар бир давлатнинг уз кучли инсонлари булади. Шароит яхши ва ёмонлигидан катъий назар шундай булган, шундай булиб колади. Биз уларга муносиб булиш, ёки булмаслигимиз узимизга боглик. Хар биримизда инсоният факат олти фоизидангина фойдаланилаётган катта имконият манбаи бор. Бизнинг миямиздаги кобилият хужайралари хали уйкуда. Баъзида юртдошлар "Манкурт" деган суз мазмуни тугрисида мулохаза юритишаяпти. Манкурт дегани нима дегани биласизми? Бу ёлковлик дегани. Бу миямиздаги хужайраларни ишлатишга харакат килмаслик ёки умуман ишлатмаслик дегани. Биров нима деса уйламасдан бажариш ёки эргашиш дегани. Яна бошка бир суз билан айтганда биров куйган пластинкада ёзилган ишни киладиган роборт дегани. Манкурт дегани хиссиётсиз дегани, ташки таъсирларга жавобсиз дегани. Манкурт дегани бирор нима(пул, бойлик, манфаат, лавозим) учун хамма ифлосликка тайёр дегани, хеч кандай аблахликдан кайтмаслик дегани.\nБиз вужудимизни ана шу колдиклардан тозалашимиз керак. Биров бировнинг вужудини эмас, хар ким узиникини тозалаши керак. Хар бир инсон узида кизикиш ва иктидор булган касбни сидкидил узлаштиришга харакат килса, уни инсоният фойдасига ишлата олса, демак у буюк аждодларига лойик инсондир.


Лола Тиллаева ижтимоий тармоқ фойдаланувчиларининг саволларига жавоб берди\n14:25 / 15.08.2016\nЛола Тиллаева ижтимоий тармоқ фойдаланувчиларининг миллат ва оила ҳақидаги саволларига жавоб қайтарди. Бунда у ўз илдизларини - боболари, бувилари ва киндик қони тўкилган масканни ёдга олди.\n"Мен ўзбеклигимдан фахрланаман. Мен ўз давримнинг самараси ва ўз миллатимнинг мевасиман. Бу қандай миллат дейсизми?\n• Бу – Иккинчи Жаҳон уруши даврида ва ундан сўнг ўнлаб турли хил элат вакилларига бошпана бериб, уларни туғишган жигарларидек қабул қилган халқ;\n• Бу шундай миллатки, у ҳеч қачон ўзга халқлар вакилларига нисбатан ирқчилик туйғуларини ҳис этмаган, уларга нисбатан ҳамиша бағрикенг муносабатда бўлган. Бу миллат вакиллари оила қураётиб, ўз манфаатлари эмас, балки севги-муҳаббат туйғуларига суянганлар.\nШу борада мен белорус бувим ва асли фарғоналик, миллати ўзбек бобомнинг мураккаб бўлса-да, аммо ниҳоятда қизиқарли ва мазмунли ҳаётларини мисол тариқасида келтириб ўтмоқчиман. Ҳаётнинг барча қийинчиликлари, шулар қаторида муҳтожлик ва қаҳатчилик йилларини бошдан кечирганликларига қарамай, улар умр йўлларидаги энг муҳим – бир-бирларига нисбатан бўлган ҳурмат ва муҳаббат туйғуларини сақлаб қолганлар. Уруш тугагач, орадан бир неча йил ўтиб, бобом бувимни ва кичик қизалоқларини (яъни, менинг онамни) ўзлари туғилиб ўсган Қувасой шаҳрига олиб келганлар. Менинг бувим эса кейинчалик ўз оналари (яъни менинг катта бувимни) ҳамда сингилларини Ўзбекистонга олиб келганлар. Улар Водийда узоқ йиллар умр кечириб, бобом Акбар қўйилган мўмин-мусулмонлар қабристони яқинида жойлашган насронийлар мозорига дафн этилганлар. Бир-бирига жуда яқин бўлган бу икки қабристон битта тепаликда жойлашган. Ушбу тепаликдан менинг болалик йилларим ўтган кўкаламзор Қувасой шаҳрининг чиройли манзараси намойиш бўлади.\nУ ерда бобом ва бувим ҳозир ҳам биргалар…\n• Бу шундай миллатки, у ўзгаларга нисбатан ҳамиша ҳурмат билан ва дўстона муносабатда бўлган. Ахир, асрлар оша Ипак Йўлида истиқомат қилиб келган Мен ўзимни шу халқ авлоди деб биламан.\nСамарқанд, Бухоро, Хива, Тошкент, Қўқон, Фарғона каби улуғвор шаҳарларни бунёд этган ва жаҳон цивилизацияси равнақига бебаҳо ҳисса қўшган мутафаккирларни инъом этган миллатдир.\n• Бу шундай заминки, унинг фарзандлари тафаккур эркинлиги ва илмга талпиниб, тараққиёт сари интилиб яшаганлар.\n• Бу заминда илм эгаси бўлмоқлик ва олижаноблик азалдан энг асл ҳислатлар ҳисобланиб, устозларга нисбатан ота-онага бўлгани каби чуқур ҳурмат ва эътибор кўрсатилган.\n• Шарқдан Ғарбга олиб борувчи йўлда жойлашган ушбу заминда улуғ истеъдод эгалари таваллуд топиб, инсоният оламини узоқ асрлар давомида маърифат чироғи билан ёритиб келганлар. Уларнинг кашфиётлари ҳозирги кунга қадар ҳам кўпчиликни ларзага солиб келади.\n• Бу заминда Имом Ал-Бухорий, Имом ат-Термизий, Баҳоуддин Нақшбанд, Нажмиддин Кубро ва бошқа кўплаб буюк илм эгалари яшаб ўтиб, жаҳон узра диний илмнинг ривожланишига катта ҳисса қўшганлар.\nМен ўзимни айнан буюк маънавий мероси ҳамиша жаҳолат ва нодонлик устидан ғолиб келган шу улуғ халқ авлоди деб биламан. Илдизи кучли бўлмаган дарахт кучли булмайди, ўз маданиятини ардоқламаган ҳамда унинг моҳиятини тушуна билмаган, ўзи вояга етган заминни севмаган киши кучли инсон бўла олмайди", - дейилади Лола Тиллаеванинг ижтимоий тармоқдаги саҳифасида.\nШу ўринда Лола Тиллаева ҳам ўз ватандошларига савол билан мурожаат қилган:\n"Сиз ўзингизни қайси илдизлар билан боғлиқ дея биласиз?"


Мўътабар Тожибоева қаерда?\n16 апрел 2021, Тошкент вақти: 12:48\n1 йилу 8 ойдан буён қамоқда сақланаётган ўзбекистонлик таниқли ҳуқуқ ҳимоячиси, Фарғонадаги “Ўтюраклар” клуби раҳбари Мўътабар Тожибоева қамоқхонадан номаълум манзилга олиб кетилгани маълум бўлди.\nҚонун билан белгиланган муддатда уни кўриш учун борган яқинларига қамоқхона ходимлари аввалига М.Тожибоева жарима изоляторида эканини айтган. Аммо қариндошларининг суриштируви чоғида унинг қамоқхонада эмаслиги ҳам маълум бўлиб қолган. Буни тан олган қамоқхона маъмурияти эса унинг қаерга олиб кетилганини аниқ айтишдан бош тортган.\nРасул Тожибоев “Озодлик” мухбири билан суҳбатда опаси M.Тожибоевани сўнгги бор шу йил 14 февраль куни кўрганида унинг ўз соғлиғидан шикоят қилгани, аммо унга етарли тиббий ёрдам кўрсатилмаётганини айтганини эслайди.\nРасул Тожибоев: Мен бугун передача беришим керак эди. Борганимдан кейин передачани қабул қилишдан бош тортишди. Ҳозир мумкин эмас, изоляторда, дейишди. Кейин мен: “Қанчадан бери ўтирибди? Нима сабабдан ўтирибди? Қани, менга бошлиқни чақиринглар. Мен аниқлаштираман”, десам улар опам изоляторда эмаслигини айтди. Кейин бошқа бир бошлиқни чақиришди. У: “Майли, қабул қилиб олинглар. Лекин ўзи ҳеч нарса билмасин”, деди. Мен унинг бу гапини эшитиб қолдим. Передача берадиган пайтим келганда менинг ëнимга бошқа одам келди. У мендан ичида айнийдиган нарсаси бор-йўқлигини сўради. Мўътабар опа келгунча айниб қолмасмикан, деди. Бу унинг оғзидан чиқиб кетиб қолди. Мўътабар Тожибоева жарима изоляторида эмас. Уни қаëққадир олиб кетишибди.\nОзодлик: Демак, Мўътабар Тожибоева жарима изоляторида эмас. Уни қаëққадир олиб кетишган, лекин сиз аниқлай олмадингиз?\nРасул Тожибоев: Ҳа, буни умуман аниқлаб бўлмади. Ëнимдаги: “Мени тўғри тушунинг. Бу нарсаларни бизга айтиш мумкин эмас. Ҳозир бу менинг оғзимдан чиқиб кетди. Ўзи ҳеч кимга билдириш керак эмас эди”, деди. Кейин мен қачон ва нега олиб кетишганини сўрадим. Менга йтишларини илтимос қилдим. У эса айтса, ишдан олиниши айтди ва менга ҳеч қанақа маълумот бермади. Бошлиқ умуман йўқлигини айтиши.\nОзодлик: Демак, қачон олиб кетилгани ҳам маълум эмас, шундайми?\nРасул Тожибоев: Ҳа. Қаëққа олиб кетилгани ҳам аниқ эмас.\nОзодлик: Мўътабар Тожибоеванинг аҳволи ҳақида охирги билган маълумотларингиз қанақа эди?\nРасул Тожибоев: Охирги марта 14 февраль куни кирган эдим. Ўшанда суяклари оғриëтганидан шикоят қилган эди. 2 соат кўришган эдим. У ўзидан қон олишгани, лекин жавобини айтишмагани, балки ревмотазимга чалинган бўлса керак, суяклари оғриаётганини билдирганди. Энди билмадим қаëққа олиб кетишган. Лекин Ўзбекистон ҳукуматидан ҳар нарса кутса бўлади. Балки бошқа ëққа олиб кетишгандир. Мен буни аниқлашга ҳаракат қиламан. Ҳамма хизматчилар опа қаерда эканини билмасликларини айтяпти. Агар жума куни мен бошлиқнинг қабулига кирадиган бўлсам, аниқлашим мумкин. Унда ҳам айтса.\nОзодлик: Юридик жиҳатдан аҳвол қанақа? Адвокатига у билан кўришишга рухсат бўлдими?\nРасул Тожибоев: У дарҳол адвокатга ариза ëзишини айтганди. Адвокатга умуман бир қоғоз ҳам келгани йўқ. Адвокат боряпти, лекин қўйишмаяпти. Адвокат билан ишлашга умуман имкон бўлмаяпти.\nОзодлик: Мўътабар Тожибоева қамоққа ташлангандан бери неча марта кўрдингизлар уни?\nРасул Тожибоев: 3 марта икки суткалик, 2 марта 2 соатлик берди. 1 йилу 8 ой давомида 5 марта кўришга муваффақ бўлдик. Ўзи аслида бир йилда 12 марта кўришимиз керак эди. Бизга эса 5 марта кўришга имкон бўлди, холос. Ҳар гал кирганимизда яхшига ўхшаб кўрсатади, лекин қийноқлар таъсири барибир бор. Соғлиғи олдингидай эмас. Руҳан синмаган-ку, лекин соғлиқ тарафдан озгина йўқотиш бор. Хабарингиз бор, Мўътабар Тожибоевани бир йил давомида фақат изоляторда сақлашди. Қиш пайтида эса биттагина кўйлакда сақлашди. Энди бу тарзда манаман, деган одам ҳам касал бўлади. Уни умуман синдиришга ҳаракат қилишди. Лекин Мўътабар Тожибоеванинг иродаси мустаҳкам бўлгани учун у синмади. Билмадим, ҳозир энди нимани режалаштиришяпти булар? Мен энди эртага ҳамма элчихоналарга хабар бераман. Ҳамма элчихоналар билан иложи бўлса, учрашаман. Халқаро қизил хоч қўмитасига бораман ва ўша қамоқхонага киришларини сўраб илтимос қиламан.


Саратон касаллигига чалиниш Аллоҳнинг иродасидан бошқа нарса эмас\nSaturday, 28 February 2015 19:50\nАҚШ олимлари саратоннинг аксар кўринишлари чекишга ўхшаш одатлар туфайли эмас, балки турли тасодифлар орқали кишида пайдо бўлиши мумкин, деган хулосага келишди. Америкалик физиологлар томонидан айнан шу масала юзасидан олиб борилган тадқиқотлар, нега одам организмидаги айрим хужайралар саратонга қарши ҳимояланмаган бўлади, деган саволни туғдирди.\n"Science” журналида чоп этилган мақолада ёзилишича, саратонга чалиниш ҳолатларининг учдан икки қисми тасодифий мутация натижасида юз бераркан. Буюк Британия фонди ҳисобланмиш “Cancer Research UK” шуни маълум қилдики, носоғлом турмуш тарзи саратон хавфини оширувчи энг асосий омиллардан бири ҳисобланаркан.\nАҚШда 6,9 фоиз аҳоли саратоннинг енгил кўриниши билан, 0,6 фоизи мия саратони билан ҳамда 0,00072 фоиз аҳоли эса овоз йўллари саратони билан оғриган.\nЧекиш ва ўзида захарли моддаларни мужассамлаштирган тамаки тутуни ўпка саратонини келтириб чиқаргани кўп кузатилган. Бу вазиятда мияга қараганда ҳазм қилиш органлари турли заҳарли моддаларга кўпроқ дуч келар экан. Лекин шундай бўлсада, ичакдаги саратон шишларига нисбатан миядаги шишлар уч баравар кўп учрайди. Жон Хопкинс номидаги университетнинг тиббиёт факультети ва Блумберг жамият саломатлиги институти олимлари бу муаммо аслида турли хужайрилар алмашинувига боғлиқ эканлигини аниқлашди. Хавфли жараён Инсон организмида емирилган ва яроқсиз ҳолга келган хужайралар доимий алмашиниб туради. Мана шу алмашиниш жараёни содир бўлаётган даврда саратонли мутацияга учраш хавфи кучаяди.\nХужайраларнинг катта тезликда ривожланиши терининг ҳолатига боғлиқ. Масалан, ичак терисинининг хужайралари мияникига қараганда бир неча баробар тез тикланади.\nБир гуруҳ физиолог олимлар 31 хил терини ҳамда инсоннинг ҳаёт давомида саратон шишларига мойиллигини ўрганиб чиқишди. Тадқиқот натижасида, шундай хулосага келишдики саратон хавфининг учдан икки қисми хужайралар алмашинуви даврига тўғри келаркан, ҳеч қандай ташқи муҳитга эмас.\nТадқиқот давомида шу нарса маълум бўлдики, мия шишлари ва ошқозон ости безидаги шишлар бир неча хили бўларкан. Олиб борилган изланиш муаллифларидан бири онкология профессори Кристиан Томасеттининг фикрича, яхши профилактика ишларини олиб бориш билан саратоннинг олдини олиш мумкин экан.\n"Агар саратон шишларининг учдан икки қисми хужайраларнинг бўлиниши ва алмашинуви натижасида ҳосил бўлинишини ҳисобга оладиган бўлсак, мутахассисларга текширтириб, касалликнинг олдини олса бўлади, деб ҳисоблайман", - дейди у.\nДемак, саратон касаллигинг учдан икки қисми юқорида айтиб ўтилган жараён натижасида юзага келадиган бўлса, қолган бир қисми барчага маълум сабаблар туфайли пайдо бўлади:\n- ультрабинафша нурлари натижасида ҳосил бўладиган меланома - тери саратони;\n- чекиш сабабли юзага келадиган ўпка саратони;\n- нотўғри овқатланиш туфайли ва бир қанча генетик омиллар таъсирида овқат ҳазм қилиш органларида пайдо бўладиган йўғон ичак саратони бунга мисол бўла олади.\n"Cancer Research UK" хайрия жамғармаси ўтказган мустақил текширувлар шуни кўрсатдики 40 фоиз саратон касаллиги ташқи муҳитнинг таъсири асосида пайдо бўлади. Масалан, яшаш тарзидан. Фонднинг ижтимоий алоқалар вакиласи доктор Эмма Смитнинг таъкидлашича нотўғри оавқатланиш жараёнида юзага келадиган семизлик, чекиш ва спиртли ичимликлар ичиш инсонда саратоннинг турли кўринишлари пайдо бўлишига олиб келаркан.\nMore in this category: « Олимлар тасдиклади: рўза тутиш иммунитетни тиклайди Ислом ҳимоя қиладиган 10 та касаллик »


ҚУРБОН ҲАЙИТИ: пандемия шароитида байрамни қандай нишонлаймиз? — Фарғона шифокори\nҚУРБОН ҲАЙИТИ: пандемия шароитида байрамни қандай нишонлаймиз?\n25.07.2020 26.07.2020 fsh.uz\nБу йил Қурбон ҳайити намозини жамоат бўлиб ўқишнинг иложи йўқлиги, нафл намозини ўқиш тартиби ва бошқа вожиб амаллар ҳақида Ўзбекистон мусулмонлари идораси раисининг биринчи ўринбосари Ҳомиджон ИШМАТБЕКОВ сўзлаб берди.\nҚурбон ҳайити – хайр-эҳсон, саховат, меҳр-мурувват байрами. Унда қилинадиган қурбонликлар эса жамиятда кишилар ўртасида тенглик, тотувлик каби инсоний фазилатлар ривож топишида хизмат қилувчи воситадир. Чунки қурбонлик гўштидан ва ундан тайёрланган таомлардан бир-бирларимизга эҳсон қилишимиз қалбларимизни юмшатиб, одамлар орасида меҳр-муҳаббат ришталарининг янада мустаҳкамроқ боғланишига хизмат қилади.\nҲайит кунлари халқимиз карантин талабларини инобатга олган ҳолда телефон орқали қавму қариндошлар ва ёру дўстлар ўзаро хабарлашишлари, масофадан туриб муҳтожлар ҳолидан хабар олишлари ҳамда бир-бирларини хурсанд қилишлари фазилатли амалдир. Бу йилги Қурбон ҳайити кунлари карантин кунларига тўғри келиши муносабати билан, эпидемиологик ҳолатни инобатга олган ҳолда ушбу қоидаларга қатъий равишда риоя қилиш муҳим ҳисобланади. Бу хусусда Ўзбекистон мусулмонлар идораси Уламолар Кенгашининг Қурбон ҳайитини нишонлаш тўғрисидаги баёноти ҳам эълон қилинди.\nМаълумки, бутун дунё бўйлаб, жумладан, юртимизда ҳам коронавирус касаллиги авж олмоқда. Ҳозир инсоният оғир синовли даврни бошидан кечирмоқда. Мамлакатимизда аҳоли саломатлигини ҳар томонлама ҳимоя қилиш учун барча чоралар кўрилмоқда. Лекин бутун жаҳонда бўлгани каби юртимизда ҳам пандемия билан боғлиқ вазият кескинлигича қолмоқда.\nИслом дини манбаларида Қурбон ҳайити намози вожиб амал экани баён этилган. Абу Ҳанифа раҳматуллоҳи алайҳдан жума намози вожиб бўлган кишиларга ҳайит намози вожиб экани нақл қилинган. Жума намози Қуръон, суннат, ижмо каби қатъий далиллар билан собит бўлган фарз амалдир. Модомики муайян узрлар билан фарз бўлган жума намозини вақтинча тўхтатиб туриш тўғрисида уламолар фатвоси қабул қилинган экан, вожиб амал бўлган ҳайит намозини ўқимаслик ҳам ўз-ўзидан маълум бўлади. Баён этилганлардан келиб чиқиб, 2020 йилги Қурбон ҳайити (Ийдул адҳо) намозини пандемия даврида жамоат бўлиб ўқиш имконияти мавжуд эмаслиги, мўмин-мусулмонларнинг зиммасидан ушбу ибодатни соқит қилади.\nМавжуд вазият тақозосидан келиб чиқиб, Қурбон ҳайити намози адо қилинмаса ҳам байрам кайфиятини сақлаб қолиш учун Ҳанафий мазҳабининг мўътабар фиқҳий манбаларидан бири бўлмиш “Мажмаъул анҳур” китобида шундай дейилади: “Маълум бўлсинки, ҳайит намози Зуҳо (чошгоҳ) намозининг ўрнига қўйилган. Қачонки, ҳайит намози бирор узр сабабли ўқилмай қолса, икки ёки тўрт ракат нафл намоз ўқиш мустаҳаб бўлади. Тўрт ракат ўқиган афзал”. Шундай экан, Қурбон ҳайити кунларида савоб ишларни кўпайтириш, такбири ташриқ айтиш, нафл ибодат қилиш, покланиш, чиройли кийимлар кийиш, хушбўйланиш, қурбонлик қилиш, яқинларига ҳадялар улашиш айни савобли ишлардан бўлади.\nАллоҳ таоло юртимиз аҳлини Зулҳижжа ойининг 10 кунлигини ва Қурбон ҳайтини Ўзига гўзал ибодатда ўтказишликни, кейинги йил Рамазон ва Қурбон ҳайити байрамларини барча мўмин-мусулмонлар тан сиҳатликда, ваболар даф бўлган ҳолда кенгчиликда нишонлашни насиб этсин!\n← Фарзанд кулса — олам кулар\nМойчечак — бурундан сув оқишини тўхтатади, нафас сиқишини даволайди →\n18.04.2018 fsh.uz 712\nПартия фаоллари ҳам донорлар сафига қўшилдилар\n11.06.2020 fsh.uz 154\n20.05.2017 fsh.uz 762


Уйчи туманидаги «Буюк қўрғон Файз» МЧЖ раҳбари Ёқубжон Акбаровни ҳамма танийди. Бўлмасам-чи, у 300 бош туяқуш харид қилиб, ўз тадбиркорлигини йўлга қўйганлардан, ҳозирда экзотик қушларнинг жўжаларини сотмоқда. Тўғри, ишни бошлашдан олдин бозорни, мазкур қушларнинг одатларини, тарқалиш майдони, парваришлаш усуллари ва бошқаларни ўрганишга тўғри келди. Шундай қилиб, уни вилоятда туяқушларни парвариш қилиш ва кўпайтириш бўйича ягона мутахассис, деб ҳисоблаш ҳам мумкин.\n- Қушлар Африка ва Туркиядан олиб келтирилган. Бу аслида яхшигина қиммат турадиган қуш - бир боши икки-тўрт миллион сўмгача. Бироқ уларни нафақат экзотик жониворларни яхши кўрадиганлар, балки жўжа олиш ва парваришлаш технологиялари ҳақида кўп сўрайдиган фермерлар ҳам сотиб олишга қизиқиб қолган, - дейди МЧЖ бошқарувчиси Аъзамжон Акбаров. - Қушлар бизнинг иқлим шароитимизга яхши мослашди, жазирамага чидамли, бироқ хўракка талабчан. Хулқ-атворини жуда идеал деб бўлмайди, албатта, кутилмаганда чўқиб ёки тепиб қолиши мумкин. Келгусида туяқушлар сонини кўпайтиришни режа қилганмиз.\nАммо «Асадулло бобо Файз сервис» оилавий корхонаси жониворлари бундай урушқоқ эмас. Қўшма корхона директори Нафиса Раҳматуллаева ГФР, Беларусь ва Голландиядан олиб келинган наслли қуёнлар парваришини йўл қўйди. Бир бош шалпангқулоқнинг нархи 300 дан 500 минг сўмгача. Қуёнлар тез товар вазнига эга бўлади, бозорда ҳам талаб бор.\nХуллас, Уйчи туманида Президентимизнинг 2018 йил 7 июндаги «Ҳар бир оила-тадбиркор» дастурини амалга ошириш тўғрисида»ги қарори тўла қувват билан амалга оширилмоқда. Шундай қилиб, яқинда маҳаллий аҳоли вакиласи Шаҳноза Холиқованинг орзуси амалга ошиб, учта тикув машинаси ва оверлок сотиб олиш учун банкдан 22 миллион сўм кредит олди, энди ўз тадбиркорлигини йўлга қўйиши мумкин. Нигора Валиевага ҳам тикув машинаси сотиб олиш учун кредит ажратилди ва у шу йўналишда фаолият бошламоқчи бўлиб турибди.\n- Уч нафар фарзандим бор, улардан бирининг жисмоний имкониятлари чекланган. Давлат дастури шарофати билан энди оилавий бюджетни тўлдириш имкони пайдо бўлди, - дейди Н.Валиева.\nЎз тадбирклорлигини бошлаган, турмуш фаровонлигини ошириш ва юрт равнақига ҳисса қўша бошлаган кўплаб инсонларни мисол келтириш мумкин. Ҳудудий ишчи гуруҳ бошлиғи Фахриддин Маматвалиевнинг айтишича, ҳар куни тадбиркорлик фаолияти билан шуғулланишни истаган 300 га яқин киши мурожаат қиларкан. Бу ерда тажрибали мутахассислар, шунингдек, етарли миқдорда имтиёзли кредит кўринишида пул маблағлари ажратиб беришга тайёр тижорат банклари вакиллари фаолият олиб боради.\n- Фуқароларимиз, асосан, истиқболли тармоқлар, жумладан, иссиқхона ишлаб чиқариши, асаларичилик, қуёнчилик, бройлер паррандачилик, мева етиштириш билан қизиқмоқда, - дейди Ф. Маматвалиев. – Умумий овқатланиш соҳасида ишлашни истаганлар, кафелар ташкил қилиш учун печлар харид қилиш, музқаймоқ тайёрлашга фрезалар сотиб олишни истаганлар ҳам кўп. Уларга кўмаклашишга, ҳар бир фуқарони тинглашга ва ёрдам беришга ҳаракат қиляпмиз. Ана шундай мақсадлар учун 94,2 млрд. сўмлик банк кредитлари ажратилган.\n- Йил бошидан буён Ўзбекистон савдо-саноат палатасининг Наманган вилояти ҳудудий бошқармаси тадбиркорликка кўмаклашиш маркази томонидан 37 та бизнес-лойиҳа тайёрланди, - дея суҳбатимизга қўшилди марказ раҳбари Зафаржон Худойназаров. - Бундан ташқари, қарийб 400 тадбиркорга бепул ёрдам кўрсатилди, 17 киши марказга аъзо бўлди. Туманимизда оилавий бизнесни ташкил этиш, халқ ҳунармандчилиги, касаначилик ва бошқа турдаги тадбиркорлик, жумладан, боғдорчилик ва чорвачиликни ривожлантириш бўйича ҳам катта салоҳиятга эга, улкан тажриба тўпланган. Биз ҳар бир оилада тадбиркорлик қилиш ва барқарор даромад манбаларини топиш учун шароит яратишга ҳаракат қиляпмиз.


Азиз Абдуҳакимов: “Тематик хиёбонлар барпо этиш зарур” | Uzbekistan Today\nБош саҳифа / Сайёҳлик / Азиз Абдуҳакимов: “Тематик хиёбонлар барпо этиш за...\nАзиз Абдуҳакимов: “Тематик хиёбонлар барпо этиш зарур”\nБугунги кунда Ўзбекистонда турли аттракционлари бўлган 220 дан ортиқ хиёбонлар мавжуд. Сўнгги йилларда уларни ихтисослаштириш тенденцияси режалаштирилмоқда. Оддий хиёбонлар билан бирга аквапарклар, илк экопарк вужудга келди. Туризмни ривожлантириш Давлат қўмитаси раиси Азиз Абдуҳакимов мамлакатимизда тематик хиёбонларни барпо этиш фурсати келди, деб ҳисоблайди. У бу ҳақда “Туризм ҳақида монологлар” лойиҳасида кенгроқ маълумот берди.\n– Айни вақтда АҚШнинг ўзида 600 дан ортиқ тематик хиёбонлар мавжуд. “Орзулар мамлакати”нинг пойтахти Флорида штати ҳисобланади. Мазкур штатда нафақат Американинг балки дунёнинг энг зўр тематик хиёбонлари “DisneyWorld” ва “Юниверсал Стьюдиос” лар жойлашган . Улар туристик бизнес соҳасидаги бир қанча нуфузли мукофотларни қўлга киритишган. Европада эса кўплаб аквапаркларни ҳисобга олмаганда 20 дан ортиқ йирик тематик хиёбонлар қурилган.\nУларнинг энг машҳурлари йил давомида 2 миллиондан то 10 миллион нафаргача ташриф буюрувчиларни қабул қилади. Франциядаги “Евро Диснейленд”, “Фютюроскоп”, “Вамбл Франс” ва “Астерикс” хиёбонлари киномухлисларнинг севимли хиёбонларидан ҳисобланади. Испания эса 1995 йилда қурилган ўзининг ёзги сайёҳлик мавсуми учун мўлжалланган, саккиз йил давомида лойиҳалаштирилган “Порт Авентура”си билан мақтана олади. Мазкур хиёбон катталаги бўйича Европадаги “Евро Диснейленд”дан кейин иккинчи ўринда туради. Хиёбон 115 гектар майдонни эгаллаган бўлиб,унда 30 та аттракцион, 30 та ресторан, кафе-бар, 22 та савдо дўкони, 6 мингта енгил ва 260 та автобус сиғадиган кенг майдонли автотураргоҳ мавжуд.\nХиёбон меҳмонлари бешта тематик — “Ўртаер денгизи”, “Полинезия”, “Хитой”, “Ёввойи Ғарб” ва “Мексика” ҳудудлари бўйича жойлаштирилади. Германия, Дания ва Нидерландиянинг тематик хиёбонлари ҳам машҳурликда юқорида номлари келтирилган хиёбонлардан деярли фарқ қилмайди. Буюк Британияда эса “Сега Уоролд”, “Леголенд Виндзор” хиёбонлари мавжуд. Шу билан бирга, Шарқда, Жанубий-Шарқий Осиёда ва Океанияда ҳам тематик хиёбонлар кескин ривожланди. Мазкур хиёбонлар бу ерда сайёҳлик саноатининг ажралмас бир бўлагига айланган. Осиё қитъасида Япониянинг Токио шаҳри яқинида жойлашган “Орзулар мамлакати” хиёбони жуда машҳур.\nТуризмни ривожлантиришни истаган ҳар бир мамлакат тематик хиёбонларни барпо этиши лозим. Бунинг сабаби шуки, замонавий сайёҳлар нафақат тарихий объектларни томоша қилишни, балки эртаклардаги орзулар мамлакатига саёҳат қилишни ҳам истайди. У илк маротаба кўриб турган мамлакатда янги шоуларни, эсда қоларли янги манзараларни кўришни истайди.\nАйнан шунинг учун Давлат туризмни ривожлантириш қўмитасининг ташаббуси билан Хива ва Бухоро шаҳарларида тарихий лаҳзалар акс эттирилган театрлаштирилган шоулар яратиш лойиҳаси устида иш олиб борилди. Хусусан, Бухородаги Аркда амирнинг хорижий элчиларни қабул қилиш эпизоди жонлантирилди. Ушбу постановкада бир аср илгариги тарихий воқеалар ўз аксини топган. Аммо мазкур ғояни ривожлантиришда бу ишлар ҳали камлик қилади. Мақсадимизга эришиш учун тематик хиёбонларни кўпайтиришимиз лозим.\nТематик хиёбонлар қурилса, бу ер оилавий дам олиш марказига айланади. Ҳамма ўзи хоҳлаган мавзу бўйича танлаган хиёбонда ҳордиқ чиқаради. Турли ёшдаги инсонларни бир жойга қамраб олиш учун биринчи навбатда хиёбонлар нафақат кўнгилочар бўлиши, балки ахборот ва билим берувчи характерга эга бўлиши керак. Хиёбонлар тарихий, маданий, географик, спортга ва ҳоказо мавзуларга бағишланади. Уларнинг баъзилари бир мавзу атрофига бирлаштирилган бўлса, бошқалари турли мавзуларни ўз ичига олади.\nМасалан, АҚШнинг Огайо штатидаги King’s Island хиёбони ўз ичига 6 та мавзули ҳудудни — Дарёли шаҳар, Ёввойи ҳайвонлар, Байналминал кўча ва бошқаларни киритган. Яна бир мисол Калифорниядаги 100 акр майдонни эгаллаган Great America хиёбони оилавий дам олиш маркази бўлиб, уни ичида “Она шаҳар майдони”, “Юкон ҳудуди”, “Гавань Янкиси”, “Қишлоқ ярмаркаси” ва “Янги Орлеан” ҳудудлари мавжуд.\nБизнинг Ўзбекистонда ҳам ноёб қизиқарли тематик хиёбонлар барпо этиш учун жуда кўп ғоялар мавжуд. Масалан, Самарқанд ён-атрофида Амир Темур ҳарбий лагерини қуриш мумкин. Ушбу лагерни қуриш учун бугунги кунгача сақланиб қолган “Темур тузуклари” ҳужжатли асос бўлиши мумкин. Ушбу нашр бўйича аттракционлар, костюмлаштирилган тетар шоулари ўтказса бўлади. Қолаверса, меҳмонларга рўй бераётган тарихий воқеаларда бевосита иштирок этиш имкониятини яратиш зарур. Бу ерда Темур лашкарлари учун қурол-яроғ ясаб берган, шу билан бирга туристлар учун сувенирлар ҳам ясай оладиган устахоналар очса ҳам фойдадан ҳоли бўлмайди. Хива атрофида Жалолиддин Мангуберди ҳақидаги афсоналар асосида тематик хиёбон қуриш мумкин бўлади. Сурхондарё вилояти эса ибтидоий одам, цивилизация яралиши ва ривожланиши, дунё динлари билан боғлиқ тематик хиёбон барпо этиш учун жуда мос маскандир. Тематик хиёбонлар учун мавзуларни ўзимизнинг география ва табиатимиз кўрсатиб турибди.\nТурган гап, бундай хиёбонлар туристлар талаби асосида яратилади. Инвесторлар мана шундай лойиҳаларни амалга ошириш учун фаолроқ қизиқиш билдирсалар, нур устига аъло нур бўлар эди. Эслатиб ўтамиз, асосий фаолият тури тематик хиёбонларда хизмат кўрсатиш ташкилотчилиги бўлган юридик шахслар тематик хиёбонлар эксплуатацияси бошлангандан санадан бошлаб уч йилгача юридик шахслар даромадидан олинадиган солиқ, мол-мулк солиғи, қолаверса, ягона солиқ тўловидан озод этилади. Бундан ташқари, тематик хиёбонлар 2022 йилнинг 1 январига қадар олиб кирилаётган ускуналар, техникалар, хом ашё, буюмларнинг эҳтиёт қисмлари, Ўзбекистонда ишлаб чиқарилмайдиган тегишли тартибда рўйхати тасдиқланган қурилиш ва бошқа материаллар учун божхона тўловларидан (божхона расмийлаштириш йиғимларидан ташқари) озод этилади.\n"Чорвоқ" эркин туристик зонаси қурилишида Франциянинг етакчи компаниялари иштирок этади\nАбу Али ибн Сино туғилган қишлоқда ноёб туристик мажмуа барпо этилади\nЎзбекистонда тилла тангалар сотувга чиқарилади\nKOTFA 2018 да Ўзбекистон стенди энг яхши деб тан олинди\nТуристлар белгиланган манзилга вертолёт орқали элтиб қўйилади\nМарғилонда касаначилик дурдоналари намойиш этиладиган янги галерея очилди\nЮрис Смалинскис: “Инсон ва инсон қадами етмаган табиат – Ўзбекистонда туризмни ривожлантириш учун қизиқарли мавзу”\nАввал тақиқланган жойларга туристлар кириш имкониятига эга бўлишди\nБухорода ипак ва зираворлар фестивали ўз ниҳоясига етди


ёхуд дунё биринчилигига кимлар боради?\nАйни кунларда Россиянинг Грозний шаҳрида бокс бўйича Чеченистон Республикаси биринчи президенти Аҳмат-Ҳожи Қодиров хотирасига бағишланган XI халқаро турнир ўтказилмоқда. Унда юртимиз, жумладан, MVSK (Mudofaa vazirligi sport klubi) боксчилари ҳам иштирок этяпти.\nХалқаро турнир келгуси ойда, аниқроғи 7 – 21 сентябрь кунлари Россиянинг бошқа бир шаҳри – Екатеринбургда бўлиб ўтадиган дунё биринчилиги олдидан баъзи терма жамоалар мураббийларига бир қатор шогирдларини кўрикдан ўтказиб олиш имкониятини ҳам бермоқда.\nЎзбекистон терма жамоаси Грознийга мураббий Тўлқин Қиличев бошчилигида 11 нафар боксчи билан борди ва уларнинг 5 нафари MVSK аъзоларидир. XI халқаро турнирда қуйидаги боксчиларимиз қатнашяпти: Фозилжон Абдумуродов (-52 кг), Шунқор Абдурасулов (-60 кг, MVSK), Элнур Абдураимов (-63 кг), Жаҳонгир Раҳмонов (-69 кг), Маҳмуд Ғойипов (-75 кг), Баҳромжон Фозилов (-75 кг, MVSK), Козимбек Мардонов (-81 кг, MVSK), Мадиёр Саидраҳимов (-91 кг, MVSK), Баҳодир Жалолов (+91 кг) ва Обиджон Тоҳиров (+91 кг, MVSK).\nТурнирнинг дастлабки кунги жанглари боксчиларимиз учун муваффақиятли бўлди. 60 килограммгача вазн тоифасида рингга чиққан MVSK аъзоси Шунқор Абдурасулов исроиллик Сабар Бишарани катта устунлик билан мағлуб этди.\nMVSKнинг икки вакили – Козимбек Мардонов (-81 кг) ва Мадиёр Саидраҳимов (-91 кг) учун илк ринг жанглари мураккаброқ кечди. Чунки уларнинг рақиблари россияликлар бўлди. Шунга қарамай, боксчиларимиз ғалабани уддалашди – Козимбек мезбонлар вакили Ришат Бакировни, Мадиёр эса Салах Муцулхановни енгиб, иккинчи даврага йўл олди. Шунингдек, ҳамюртларимиздан Элнур Абдураимов россиялик Эмир Басировдан, Тимур Эргашев польшалик Витольд Лисекдан устун келди.\nХалқаро турнирнинг иккинчи куни MVSK аъзоси Обиджон Тоҳиров (+91 кг) россиялик Магомед Тимерсултановга, унинг клубдоши Баҳром Фозилов (-75 кг) россиялик Константин Мишечкинга қарши рингга чиқди. Бу жанглар ва халқаро турнир якуний натижалари хусусида газетамизнинг келгуси сонида батафсил маълумот оласиз.\nЎзбекистон терма жамоаси мураббийлар штаби Грознийдаги халқаро турнир якунланмасдан туриб, 7 – 21 сентябрь кунлари Екатеринбург шаҳрида ўтказиладиган жаҳон чемпионатида юртимиз шарафини ҳимоя қилувчи 8 нафар боксчимиз номини маълум қилди, уларнинг уч нафари MVSK чарм қўлқоп усталаридир.\nМарат Қурбонов бошчилигидаги терма жамоамиз мураббийлари таркибидан MVSK мураббийи Баҳодир Эркаев ҳам ўрин олган.


Исроилда Ғазо минтақасидан Исроил қўшинлари ва яҳудий аҳолини олиб чиқиш тўғрисидаги режага турлича муносабат билдирилмоқда.\nЖумладан, Қурилиш вазири Эфраим Этхам фикрича, бу Исроил тарихидаги энг мудҳиш воқеа.\n«Бу бугунги Исроил тарихидаги энг қора кунлардан бири. Бу Исроил ҳукумати томонидан шу вақтгача қабул қилинган энг даҳшатли қарор. Бу қарорнинг мазмуни шуки, минглаб яҳудийлар ўз уйларини тарк этадилар, Фаластиннинг «Хамас», «Ҳизбуллоҳ» ва «Ислом Жиҳоди» каби гуруҳлари эса бегуноҳ яҳудийлар ватанида мустақил давлат тиклайдилар», — деди Исроил Қурилиш вазири.\nФаластин мухторияти Бош Вазири Аҳмад Қурей эса бу қарорга шундай муносабат билдирди:\n«Биз Фаластин ҳудудидаги Исроил қўшинлари ва аҳолисининг олиб чиқилишига доир ҳар қандай режани қўллаб-қувватлаймиз. Исроил босиб олган ерларини тарк этиши керак. Агар бу бир томонлама тартибда амалга оширилса, биз қарши эмасмиз. Агар бу келишувга асосан амалга оширилса, биз қарши эмасмиз», — деди Фаластин мухторияти Бош Вазири.


Ривожланган мамлакатлар кўпроқ кимга ишонади? Путингами ёки Трампга?\nВашингтондаги “Pew Research Center” мустақил тадқиқот маркази Россия президенти Владимир Путин ва АҚШ президенти Дональд Трампга бўлган ишонч даражасини очиб берувчи тадқиқот ўтказди.\nСўровда Канада, Италия, Буюк Британия, Япония, Испания, Франция, Германия, шунингдек Бельгия, Дания, Австралия, Голландия, Жанубий Корея ва Швеция иштирок этди.\nТадқиқотда нафақат Путин ва Трампга, балки Германия, Буюк Британия, Хитой ва Франция раҳбарларига бўлган ишонч даражаси ҳам аниқланди.\nСўровнома шуни кўрсатдики, 13 мамлакат аҳолиси Трампга қараганда кўпроқ Путинга ишонади: респондентларнинг 23 фоизи 16 фоизга қарши. Шундай қилиб, Америка Қўшма Штатлари Президенти рейтингнинг сўнгги қаторини эгаллади. Ундан олдинги поғонани эса 19% овоз билан Хитой раҳбари Си Цзинпин забт этди.\nИшонч даражаси бўйича биринчи ўринни 76% ижобий овозлар билан Германия канцлери Ангела Меркел эгаллади. Ундан кейин Франция раҳбари Эммануэль Макрон (64%) ва Буюк Британия бош вазири Борис Жонсон (48%) қайд этилди.\nКиритилди: 20:35 16.09.2020. Ўқилди: 3164 марта. Фикрлар сони: 0 та.\nКоронавирус лифтдаги ҳавода қанча муддат сақланиб қола...


АҚШда «Флоренс» қурбонлари сони ошиб бормоқда\n22.09.2018 20:11 0 1256\nАҚШнинг Шимолий ва Жанубий Королина штатларига ёпирилган «Флоренс» довули қурбонлари сони 43 кишига етди, дея хабар беради «Haber7.com» сайти.\nШимолий Королина мэри Рой Купернинг баёнотида айтилишича, кеча кечки пайтки ҳолат бўйича штатда табиий офатдан ҳалок бўлганлар сони 32 кишига етган. Қолган 11 киши Жанубий Королина ва Виржиниа штатлари аҳолиси.\nМиллий тўфон маркази табиий офат тезлиги соатига 56 километргача пасайиши сабабли уни «Тропик депрессия» ҳолатига туширди.\nОфат туфайли Шимолий ва Жанубий ҳамда Виржиниа штатларидаги кўплаб уйларни сув босган.


Роналду “Реал”дан кетса, Мората “МЮ”га ўта олмайди - Darakchi\nСПОРТ 18.06.2017, 12:05\nМадриднинг “Реал” клуби Альваро Моратанинг “Манчестер Юнайтед”га трансферини музлатиши мумкин. Бу ҳақда AS нашри хабар бермоқда.\n“Қироллик клуби” Криштиану Роналдунинг Мадридни тарк этиш қароридан сўнг фикридан қайтишга мажбур бўлган. Агар португалиялик футболчи “Реал”дан кетадиган бўлса Моратанинг “МЮ”га трансфери амалга ошмайди.\nЭслатиб ўтамиз, Альваро Моратанинг “Манчестер Юнайтед”га ўтиши бўйича трансфер ишалри деярли 80 фоизга ҳал бўлишга улгурган. Бироқ “Реал” раҳбарияти ўз фикридан қайтиши ҳам мумкин.


Қуръон қорилари ҳақидаги норасмий видео лавҳаларда Саъд ал-Ғомидий биринчилар қаторини эгаллайди. Қуръоннинг хотиржам оҳангидаги тиловати ҳақиқатда кишини ўйлантириб қўяди, араб тилини билсангиз ёки ҳеч бўлмаганда унинг асосларидан хабардор бўлсангиз, албатта. Қуръоннинг бетакрорлиги шундаки, араб тилини билмасдан туриб ҳам, у сизни ўзига маҳлиё қилиб қўяди. Қуръон тиловатида ким илғорлиги хусусида кўп баҳс юритса бўлади, шундай бўлса ҳам сўзсиз Саъд ал-Ғомидий, ҳеч бўлмаганда, Яратувчининг Муқаддас Китобини тиловат қилувчи таниқли қориларнинг ўнлигига киради ва кўпчилик бунга ҳамфикрдир.\nМуҳтарам шайх Саъд ал-Ғомидий Саудия Арабистонининг шарқида Даммам шаҳрида ҳижрий 1387 йил бешинчи ойининг 19-санасида таваллуд топган, бу милодий 1967 йилга тўғри келади. Даммам шаҳрида бошланғич, ўрта ва олий ўқув юртларини тамомлаган. Ақсо шаҳридаги Муҳаммад ибн Сауд номидаги Ислом дорулфунунининг шариат куллиётида таълим олган. Саъд тиришқоқ талабалардан бири эди. Ҳар доим Ислом ва Қуръонни ўрганиш ёзги курсларида ва шунга ўхшаш тадбирларда иштирок этиб келган. Саъд дорулфунундаги таълим давомида доим Қуръонни такрорлаб турарди. Талабалик давридаёқ у чиройли овоз эгаси деб танилган эди. 1411 йилда Саъд таровиҳ намозини имом бўлиб ўқиб берди ва бу унинг Ислом дунёсида танилишининг бошланиши эди. Айнан шу пайтда биринчи марта унинг тиловати ёзиб олинган эди. Унинг ичига: ал-Азҳоб ва аз-Зумар суралари кирган эди. Саъд ал-Ғомидийнинг тиловати мусулмонлар қалбидан жой олди ва айнан шу вақтдан бошлаб у машҳур бўлди. Хижрий 1410 йилда у таълим олишни ниҳоясига етказди. Хижрий 1415 йилда эса 25 ёшида Қуръон сураларини тўлиқ ёд олди. Хижрий 1417 йилда Имом Ҳафс ривояти билан Имом Осим қироати бўйича имтиҳон(ижоза)ни топширди. Саъд ал-Ғомидийнинг ўзи талабалар ва Қуръонни тўлиқ ёд олмоқчи бўлганларга, бу ишда шошмасликни тавсия қилади. Энг қулай муддат – 5 йил, дейди. Баъзилар айтганидек: «Ким беш йил давомида Қуръонни ёд олса, уни эсдан чиқармайди».\nСаъд ал-Ғомидийнинг ўзига Муҳаммад Сиддиқ ал-Миншавий ва Марван ал-Қодирийнинг Қуръон тиловати ёқади. Унинг айтишича: Мен, Муҳаммад ал-Миншавийнинг тиловатидек, қалбимга сингиб, ҳис-туйғуларимни жунбушга келтирадиган тиловатни ҳис этмаганман. Айниқса, унинг ал-Хашр сурасининг сўнгги қисмини ўқиган вақтда.\nСаъд ал-Ғомидий оилали. Уч ўғилнинг отаси. Сўнгги пайтларда шайх Саъд ал-Ғомидий бутун дунё мусулмонлари орасида машҳур бўлган нашидаларни ижро этиб келмоқда.


Instagram илова орқали харидларни амалга ошириш функциясини ишга туширди » Ўзбекистон янгиликлари – Zamin.uz\nInstagram сервиси мобил телефонларда онлайн-харидларни амалга ошириш учун янги функциясини синовдан ўтказишни бошлади. Компания расмий блогида маълум қилинишича, мазкур функция ҳозирча ижтимоий тармоқнинг фақат АҚШдаги iOS платформаси фойдаланувчиларига ана шундай имкониятни тақдим этади. Бу ҳақда Terabayt.uz нашри ёзмоқда.\n«Янги функция фойдаланувчиларга хариддан олдин бренд билан танишиш ва товарларни қўлга киритиш жараёнини осонлаштириш имконини беради», — дея таъкидланади компанияда.\nБугунги кунда синовда Instagram билан бирга Kate Spade ва JackThreads каби 20 ритейл-бренд иштирок этмоқда.\nОнлайн-харид механизми бир неча қадамдан иборат бўлади: Instagram реклама постининг қуйи қисми чап томонида «tap to view» («кўриш учун босиш») ёзуви пайдо бўлади, бу ерда фойдаланувчилар маҳсулот ва унинг нархи ҳақида батафсил маълумотни кўришлари мумкин бўлади. Харид «shop now» («ҳозир харид қилиш») ёзувини босиш орқали амалга оширилади.\nТеглар: Онлайн ҳақида АҚШдаги ҳозирча ва батафсил


Путин хориж фуқароларини Россия армиясида хизмат қилишига йўл очиб берди\n02 декабр 2020, Тошкент вақти: 20:44\nХориж фуқаролари ҳарбий ҳолат ва қуролли можаролар шароитида Россия армиясига жалб қилиниши мумкин.\nРоссия Президенти Владимир Путин хориж фуқароларининг Россия қуролли кучлари сафида, шартнома асосида, хизмат ўташи тартибини белгилаб берувчи фармонни имзолади.\nЎтган жума куни эълон қилинган ҳужжатга кўра, “хориж фуқаролари бўлган ҳарбий хизматчилар, ҳарбий ҳолат ҳамда қуролли можаролар шароитидаги вазифаларнинг бажарилишида, халқаро қонунчиликнинг тан олинган тамойил ва меъёрлари, Россия Федерациясининг халқаро шартномалари ва қонунчилигига мувофиқ тарзда, иштирок этади”.\nБундан ташқари рус армиясида хизмат қилишни истаганлар рус тилини билиши шарт қилиб белгиланди. Шунингдек жиноят тергови остида бўлган, суд ҳукмини тўла ўтаб бўлмаган ёки қамоқ жазосини ўтаётган хориж фуқароларининг РФ қуролли кучлари сафига қабул қилинмаслиги таъкидланади ҳужжатда.\nАйни пайтда, РФ армияси учун фуқаролари потенциал легионер бўлиши мумкин бўлган МДҲ давлатларининг аксарида хорижий қуролли кучлари сафига қўшилиш учун жиноий жавобгарлик бор.


Яқинда Учкўприк ва Бағдод туманларида вилоят ҳокимининг биринчи ўринбосари Ф.Тошпўлатов, республика Савдо-саноат палатаси вакиллари вилоят бўлим ва бошқармалар раҳбарлари иштирокида ана шундай мулоқот ташкил қилинди.\nБағдод туманидаги Мусиқа ва санъат мактабида бўлиб ўтган сайёр қабулда тадбиркорларни қийнаб келаётган баъзи масалалар ўз ечимини топди.\nЎтган йили қишлоғимиз ҳудудидаги 49-мактаб балансида бўлган, эски бинони таъмирлаб, “Агробанк”дан 30 млн сўм имтиёзли кредит олиб, эркаклар кўйлаклари тикадиган корхона очиб, иш бошлаганмиз, – деди Говхона қишлоғида жойлашган кичик корхона раҳбари Бахтиёр Мамадалиев. – Хорижда ишлаб чиқарилган 10 та тикув машинаси, дастгоҳлар ва зарур асбоб-анжомлар сотиб олганмиз. Бугунги кунда мижозлар талабидан келиб чиқиб, корхонамизни кенгайтириб, қўшимча иш ўринлари яратмоқчимиз.\nБунинг учун корхонага яна 30 млн сўм кредит олинса, янги иш ўринлари ва шароитлар яратилади.\nБ.Мамадалиевга фаолиятини янада ривожлантириши учун туман “Агробанк”идан 30 млн сўм имтиёзли кредит бериладиган бўлди.\nЧўл Мирзаҳамдам қишлоғида яшовчи тадбиркор Муборакхон Солиева имконияти чекланганлигига қарамай, тадбиркорлик фаолияти билан шуғулланиб келаётганига 15 йилдан ошди. Бу вақт ичида у туман “Халқ банки”дан олган 8 фойизли 6.650 минг сўм кредит эвазига чет элда ишлаб чиқарилган 2 та тикув машинаси ва битта дазмол сотиб олди. У асосан қизларнинг дидига мос равишда сарполар тикади. Шу боисдан ҳам унинг хонадони ҳамиша мижозлар билан гавжум. Тадбиркор шогирдлари – коллеж битирувчилари ва мактаб ўқувчиларига тикувчилик касбини мукаммал ўргатишни мақсад қилди. Бунинг учун унга етарли иш шароити яратилиши ҳам албатта зарур.\nҚабулга келган Муборакхон мутасаддиларга ногиронлиги борларга берилаётган уйлардан унга ҳам ажратилишида амалий ёрдам сўради. Унинг бу илтимоси қаноатлантирилди, рўйхатга киритилиши билдирилди. Шу куни туман ҳокимлиги томонидан унга битта бепул тикув машинаси совға тариқасида бериладиган бўлди.\nБағдод шаҳарчасида яшовчи тадбиркор Одилжон Тошматов 30 йилдан буён телеуста бўлиб ишлайди. Айни кунларда 2 нафар шогирди билан туман аҳолисига хизмат кўрсатиб келишмоқда.\nСайёр қабулда Одилжон яшаш хонадони олдидаги бўш турган ва бетони қуйиб қўйилган жойни унга расмийлаштириб берилишини сўради. Агар шу иш амалга ошса, ўша ерга ихчамгина бино қуриб, хотин-қизлар учун “Гўзаллик салони” очмоқчи. Мазкур масала туман ҳокимлиги томонидан ўрганилиб, қонун доирасида қаноатлантирилиши билдирилди.\nЯна бир масала: Одилжоннинг 2 сотих томорқасига иссиқхона қуриши учун кредит олиш масаласи ҳам “Халқ банки” томонидан ижобий ҳал этиладиган бўлди.\nМатқулободлик мебелсоз Хожимурод Абдуқодиров 3 йилдан буён 4 нафар ишчилари билан ён атрофдаги 6 та қишлоқ аҳолисини мебель маҳсулотлари билан таъминлаб келишяпти. Хожимуроднинг тадбиркорликни янада ривожлантириши учун тумандаги “Агробанк” томонидан 30 млн сўм имтиёзли кредит берилса яна 6 та ишчи ўрни яратилади. Унинг бу мурожаати шу ернинг ўзида ижобий ҳал этилди.\nБағдод шаҳарчасида истиқомат қилувчи Жаҳонгир Абдуқодиров кўп тармоқли “Абдуқодиров Жаҳонгир Тоштемирович” хусусий корхонасини бошқаради. Асосан аҳолига савдо ва компъютер хизмати кўрсатиб келади. Бугунги кунга келиб тадбиркор қўшимча хизмат турларини яратишни ният қилиб, сайёр қабулда мутасаддиларга мурожаат қилди. Агар туман “Агробанк”идан 200 млн сўм имтиёзли кредит берилса “Бизнес лойиҳа”га кўра қурилиш маҳсулотлари яъни, бўёқ, лак, эмульсия, шу билан бирга шлакоблок ғиштлар, плиткалар ишлаб чиқаришни йўлга қўймоқчи. Ҳозирги кунда 4 нафар ишчи билан фаолият юритаётган бўлса, кредит олгандан сўнг қўшимча яна 8 та ишчи ўрни яратади.\nСайёр қабул давомида яна кўплаб тадбиркорлар ўзларини қизиқтирган барча саволларга қониқарли жавоблар олдилар.\nШу куни Ўзбекистон Фермер, деҳқон хўжаликлари ва томорқа ер эгалари Кенгашининг Бағдод туман ҳокимлиги билан ҳамкорликда чоп этилган “Томорқа – даромад манбаи” қўлланмасининг тақдимоти ҳам бўлди. Ушбу қўлланма Ўзбекистон Республикаси Олий Мажлиси ҳузуридаги нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш Жамоат фонди маблағлари ёрдамида “Уюшмаган, ишсиз фуқароларнинг бандлигини таъминлашга, уларни тадбиркорлик ва оилавий бизнеснинг турли шаклларига кенг жалб қилишга кўмаклашиш” лойиҳасини амалга ошириш мақсадида тайёрлангани таъкидлаб ўтилди.\n« Мактабгача таълимнинг долзарб масалалари\nНоқонуний даромад заҳри »


Фоҳишахоналар 4 ярим миллиард сўм жарима тўлаши мумкин (Блог)\n16 май 2021, Тошкент вақти: 17:16\nҲар қандай янгилик, одатда, жўн ўқиб қўйилади.\nЯнгиликни синчиклаб ўқиш ҳам мумкин ва бундай ёндошув, ўқилаётган янгиликдан олинадиган жавоблардан кўра, саволларни кўпайтириб юборади.\nСавол эса, тиш оғриқдай бемаъни нарса – боридан йўғи яхши.\nШундай эса-да бугун бир янгиликни синчиклаб ўқиймиз.\nМана ўша хабар ва уни аввал жўн ўқинг:\nЎзбекистон Интернет нашрларининг Ички ишлар вазирлигига таяниб хабар қилишича¸ ўтказилган рейдлар натижасида бутун мамлакат бўйлаб 842 та фоҳишахона борлиги аниқланган.\nФоҳишахоналарнинг энг кўпи Тошкентда қайд этилган: 334 та.\nРасмийларга кўра¸республика бўйлаб ўтказилган тадбирлар давомида Тошкент вилоятида 69 та, Самарқандда 50 та, Сирдарё ва Жиззахда 22 та, Бухорода 46 та, Навоийда 19 та, Фарғонада 47 та, Андижонда 30 та, Наманганда 74 та ва Қорақалпоғистонда 40 та ишратхона аниқланган.\nИИВ маълумотларига кўра, Ўзбекистон бўйлаб жами 842 та фоҳишахона фош этилган¸ фоҳишалик билан шуғулланиб келган 1097 нафар шахс қўлга олинган.\nХабар қилинишича, аниқланган ҳолатлар юзасидан мамлакат Жиноят Кодексининг 131-моддасига биноан жиноят ишлари қўзғатилган, мамлакатнинг 14 минтақасида ўтказилган рейдлар давомида фоҳишалик билан шуғулланувчи 1097 шахс қўлга олинган.\nЖиноят кодексининг 131-моддасида фоҳишахона ташкил қилиш ёки сақлаш, шунингдек ғаразли ёки бошқа паст ниятларда қўшмачилик қилиш энг кам ойлик иш ҳақининг йигирма беш бараваридан эллик бараваригача миқдорда жарима ёки уч йилгача ахлоқ тузатиш ишлари билан жазоланади.\nЮқоридаги янгиликни энди синчиклаб ўқиймиз.\nЖўн ўқилган янгиликдан парча рақам 1:\n“...ўтказилган рейдлар натижасида бутун мамлакат бўйлаб 842 та фоҳишахона борлиги аниқланган”.\nСавол: Рейд ўтказилгунича фоҳишахона бор маҳалла ва домларни назорат қилган участка нозирлари ва уларнинг аҳоли орасидаги хуфялари қаерга қараган?\nЖўн ўқилган янгиликдан парча рақам 2:\n"Тошкент шаҳрида 334 та, Тошкент вилоятида 69 та, Самарқандда 50 та, Сирдарё ва Жиззахда 22 та, Бухорода 46 та, Навоийда 19 та, Фарғонада 47 та, Андижонда 30 та, Наманганда 74 та ва Қорақалпоғистонда 40 та ишратхона аниқланган".\nДемак, фоҳишахонанинг энг кўпи Тошкентда, энг ози Навоий вилоятида аниқланган.\nЧаларасмий маълумотларга кўра, пойтахтда 2 352 900 киши (2014), Навоий вилоятида 873 000 киши (2011) яшайди.\nДемак, Тошкентда 7044 кишига, Навоий вилоятида 45947 кишига 1 та фоҳишахона тўғри келади, яъни Тошкент шаҳридаги фоҳишахоналар сони Навоий вилоятидаги фоҳишахоналар сонидан қарийб 7 баравар кўп.\nСаволлар: Тошкентликлар навоийликлардан аҳлоқсизроқми?\nБалки Тошкент милицияси рейдни яхшироқ, Навоий милицияси ёмонроқ ўтказгандир?\nЖўн ўқилган янгиликдан парча рақам 3:\n“ИИВ маълумотларига кўра, Ўзбекистон бўйлаб жами 842 та фоҳишахона фош этилган, фоҳишалик билан шуғулланиб келган 1097 нафар шахс қўлга олинган”.\nДемак, ўрта ҳисобда 587 та фоҳишахонада 1, қолган 255 та фоҳишахонада 2 нафардан фоҳиша бўлгани аниқланган. Бу – ўрта ҳисобда.\nҲаётда эса, бундай бўлмайди: бир фоҳишахонада 5, бошқасида 10, яна бирида 15 фоҳиша бўлади. Бас, шундай экан, фоҳишахона, деб қайд этилган жойларнинг кўпчилигида битта ҳам фоҳиша бўлмаган.\nСаволлар: Фоҳиша топилмаган уйни нима асосда фоҳишахона, деб қайд этдилар?\nНима учун 842 та фоҳишахонадан 1097 нафаргина фоҳиша топилади? Ёки фоҳишахона “хизматчилари”ни рейд ўтказилиши арафасида кимдир огоҳлантириб қўйганми?\nЖўн ўқилган янгиликдан парча рақам 4:\n“…фоҳишахона ташкил қилиш ёки сақлаш, шунингдек ғаразли ёки бошқа паст ниятларда қўшмачилик қилиш энг кам ойлик иш ҳақининг йигирма беш бараваридан эллик бараваригача миқдорда жарима ёки уч йилгача ахлоқ тузатиш ишлари билан жазоланади”.\nШу кунда Ўзбекистонда энг кам иш ҳақи 107635 сўм.\nҚайд этилган 842 фоҳишахона эгалари уч йилгача ахлоқ тузатиш ишларига жалб этилмай, ёппасига жаримага тортилса, давлат бюджетига ё 2 265 716 750 (Икки миллиард икки юз олтмиш беш миллион етти юз ўн олти минг етти юз эллик) сўм (агар жарима энг кам иш ҳақининг 25 баравари миқдорида солинса) ёки 4 531 433 500 (Тўрт миллиард беш юз ўттиз бир миллион тўрт юз ўттиз уч минг беш юз) сўм (агар жарима энг кам иш ҳақининг 50 баравари миқдорида солинса) пул тушади.\nЎзбек жамияти эшитишниям ор биладиган савол:\nкриминал структуралар ва баъзи нопок милиция ходимларига чўтал бериш эвазига ойлаб, йиллаб бемалол ишлайдиган, баъзан-баъзан эл кўзига ўтказиладиган рейдларда қўлга тушиб, миллиардлаб сўм жарима тўлаттириладиган фоҳишахоналарни ишхона сифатида расман қайддан ўтказиб, ўша жаримани солиқ сифатида олса бўлмайдими?


Нега мамлакатлар пойтахтларини ўзгартириб туради?\n17.03.2019 12:11 0 297\nМиср ўз пойтахтини шарққа кўчирмоқда — ҳукумат эски пойтахтдан 45 километр узоқликдаги Янги Қоҳирага 2020 йилнинг ўрталаридан кўчиб ўтади. Бу ҳақда «Regnum» Мисрнинг «Al-Ahram» ахборот агентлигига асосланиб хабар берганди.\nБарча ҳукумат идоралари, ҳатто барча чет эл элчихоналари Янги Қоҳирага кўчиб ўтади.\nНега пойтахт кўчирилмоқда?\nЧунки Эски Қоҳирада аҳоли ҳаддан зиёд кўпайиб кетган (20 миллион киши) ҳамда транспорт тизими жуда муаммоли.\nЯнги пойтахтда замонавий инфратузилма бўлади, аҳолиси 5 миллиондан ошмайди.\nБуни айрим мамлакатлар мисолида кўриб чиқамиз.\nХудди юқоридаги каби муаммо сабаб, 1960 йили Бразилия пойтахти океан бўйидаги Рио-де-Жанейродан қитъа ичкарисида махсус қурилган янги пойтахт — Бразилиа шаҳрига кўчирилган. Бу шаҳарни қуришга 2 трлн. доллар сарфланишига қарамай, мамлакатда фавелалар (харобалар) сони камаймади.\nПойтахт Лагосда аҳоли сони ўсиши назорат қилиб бўлмас даражага етганидан сўнг, 1991 йилда Нигерия ҳукумати пойтахтни 1828 йилда қурилган Абужага кўчиришга мажбур бўлди. Нега айнан бу шаҳар танланди? Бунда шаҳарнинг этник нейтраллиги муҳим аҳамият касб этди — биргина шу ерда мамлакатдаги уч асосий халқ тинч-тотув яшамоқда.\nҚўшни мамлакат 1997 йили ўз пойтахтини Олмаотадан Остонага кўчириши замирида бошқа сабаб ётибди. Олмаота ҳудудининг катталиги бўйича жаҳонда тўққизинчи ўринда турувчи Қозоғистоннинг бир чеккасида жойлашган, мамлакат иқтисодий тараққиётига янги куч бериш мақсадида том маънода янги пойтахт учун унинг юраги — қоқ маркази танланди.\nБу мамлакат ҳам пойтахтини 2005 йили океан бўйидан қитъа ичкарисига кўчирди. Аниқ сабаби келтирилмаган бўлсада, бир факт аниқ: эски пойтахт Янгонга мунтазам денгиз тўфонлари хавф солиб турарди, янги пойтахт Нейпьидо эса бирмунча ичкарида жойлашган.\nТинч океанидаги жимитдеккина Палау мамлакати 2006 йили пойтахтини 10,5 минг киши яшовчи Корор шаҳридан янги қурилган Нгерулмудга кўчирди. Бу ерда атиги битта бино — Капитолий бор, ҳукумат шу ерда фаолият юритади.\nОстона пойтахт янги қоҳира\nИндонезия президенти пойтахтни кўчирмоқчи


АҚШ мулозими Путинни коррупцияда айблади\nАҚШ маъмурияти Россия президенти Владимир Путинни “коррупцияга чалинган”, деб ҳисоблайди ва анча йилдан буён у ҳақда шундай фикрда. Бу ҳақда АҚШ Молия вазирлиги вакили Адам Шубин Би-Би-Сига берган интервьюсида билдирган.\n“Биз унинг ўз дўстлари ва яқинларини бойитиш билан шуғулланаётганини кузатиб турибмиз... Россия табиий бойликлари ва давлат буюртмаларини тасарруф этиш масаласига келсак, буларни у ўзига хизмат қилган одамларга тақдим қилади ва ишончига сазовор бўлмаганларни булардан мосуво қилади. Менимча, бу коррупция таърифига мувофиқ ишдир”, деди Адам Шубин.\nҚўшма Штатлар 2014 йилда Путин атрофидаги қатор шахсларга қарши санкциялар жорий қилган, бироқ ҳозиргача Россия президентини коррупцияда бевосита айбламаганди.\nПутиннинг матбуот котиби Дмитрий Песков Би-Би-Си билан суҳбатда: “(Коррупция ҳақидаги) саволларнинг биронтаси жавоб беришга арзимайди, чунки улар “қип-қизил уйдирма” бўлиб ҳисобланади”, деган. Путиннинг ўзи эса интервью беришдан бош тортган.


Перес Суперкубок ҳақида: «Реал» Азар, Бензема, Бэйл сингари муҳим футболчиларсиз соврин ютди»\nФлорентино ПересИспания Суперкубоги\nМадриднинг «Реал» клуби президенти Флорентино Перес Испания Суперкубогидаги ғолибликдан кейинги тассуротлари билан ўртоқлашди, дея ёзади Marca нашри.\n«Биз Саудия Арабистонидаги турнирга Эден Азар, Карим Бензема ва Гарет Бэйл сингари муҳим футболчиларсиз боргандик. Шунга қарамай, Зидан тўғри таркибни йиға олди ва биз совринга эга чиқдик.\nФикримча, клуб кичик пасайишдан кейин ўз мавқеини тиклаб бормоқда. Таркибда жамоага янги иштиёқ берадиган футболчилар пайдо бўлгани қувонарли. Ўйлайманки, тўғри йўлдамиз», - дейди «қироллик клуби» президенти Флорентино Перес.\nЭслатиб ўтамиз, «Реал» Испания Суперкубоги финалида «Атлетико»ни пенальтилар сериясида (0:0, 4:1) мағлуб этиб, мавсумдаги илк совринни қўлга киритди.


АҲИЛ ВА ҲАМЖИҲАТ ОИЛА - AmuNews.uz - энг сўнгги янгиликлар\nАҲИЛ ВА ҲАМЖИҲАТ ОИЛА\nБахтли ва гўзал оила, фаровон ҳаёт яратиш ҳеч бир инсонга осон кечмайди. Оилавий ҳаёт гўзал бўлиши учун турмушдаги ҳамроҳларнинг бир-бирини тушуниши, мақсад сари ҳамжиҳатликда интилиши ҳам муҳим ўрин тутади ва бундай муносабатлар оила аҳиллигини, осойишталигини, мустаҳкамлигини таъминлайди.\nҲар бир оилани алоҳида олам деб қарасак, ундаги инсонларнинг ҳар бирининг ўз дунёси бор. Ҳар бир оила ўз тартиби, қонуниятлари билан бошқаларидан фарқ қилади. Аҳилликда ҳаёт кечираётган Тўлқин овулидаги Қодирбой ака Эшмуродов ва Моможон опа Нуримбетовалар ҳам ҳеч кимникига ўхшамаган улкан оила салтанатини бунёд этишди.\nИнсон ҳеч қачон ёлғизликда бахт ҳам, ҳузур-ҳаловат ҳам топа олмайди. Буни ота-онадан эрта жудо бўлган Қодирбой ака барвақт англаб етди. Синглиси билан етаклашиб, Қипчоқда яшайдиган ёлғизгина аммасининг уйига келганида у мактабни тамомлаган, Нукусдаги Йўл қурилиши техникумида таҳсил олаётган эди. Акасидан қолган ёдгорларни кўзида ёш билан қарши олган амма уларни ўз қарамоғига олди. Бирин-кетин вояга етаётган жигарларининг ўз ҳаёт йўлларини, бахтини топиб кетишларини астойдил истади ва имкони борича уларга суянч бўлишга ҳаракат қилди.\nБу пайтда қўшни қиз Моможон ҳам Нукусдаги тиббиёт билим юртида ҳамшираликка ўқиётган эди. Аммасининг мазаси қочганида уйларига келиб укол қиладиган, тез-тез хабар олиб турадиган чаққон ва эплигина қиз Қодирбойнинг назаридан четда қолмади. Бахти мана шу қиз билан боғлиқлигини ҳис қилиб, унинг кўнглига йўл топишга уринди. Орада ўқишини тугатиб, Қипчоқ касалхонасининг туғруқ бўлимида иш бошлаган Моможоннинг ёши ўтган бувисига ҳам, ота-онасига ҳам бу бамаъни йигит жуда маъқул келди. Икки томоннинг розилиги билан 1975 йилда тўй ҳам бўлиб ўтди ва ёш оила амманинг хонадонида яшай бошлади. Зиммасидаги масъулияти икки ҳисса ортган Қодирбой тумандаги Насос станциялари бошқармасига машинист бўлиб ишга жойлашди. Моможон эса Қипчоқ касалхонасининг туғруқ бўлимида ишини давом эттирди.\nҚодирбой ўзи туғилиб ўсган элига қайтиш истагида Тўлқин овулига оиласи учун иморат тиклашни лозим топди. Буни аммаси ҳам, умр йўлдоши Моможон ҳам маъқуллашди ва овулнинг чекка ҳудудидан берилган ерга уй қура бошлашди. Бу даврлар Қодирбой ака ва Моможон опа учун турмушларидаги ташвишли, машаққатли даврлар бўлди. Чунки уй қурилишига кўпроқ маблағ топиш, бунинг учун эса кўпроқ ишлаш керак эди. Кетма-кет туғилган болалар ҳали кичкина, уларга қараётган Моможон опа касалхонадаги иши билан бирга дала юмушларига ҳам улгуришга ҳаракат қиларди. У эл оғзидаги “қайнонали келин қарқара келин...” деган иборанинг маъносини ўшанда тушуниб етди. Қайнонаси ҳаёт бўлганларида турмуши бошқача бўлишини ўйлаб, доим армон қилди. Қодирбой ака ҳам умри қисқа бўлган отасининг ўгит-насиҳатига муҳтож бўлган пайтларида дунёларга сиғмай кетар эди. Бири-бирига суяниб, ҳаёт йўлларида давом этган бу инсонлар муаммоларни биргаликда енгиб ўтишди. Қуриб битказишган янги уйларида шукрона айтиб, қўшалоқ – ҳам суннат, ҳам иморат тўй қилишганида эса барча ташвишларини унутишди.\nЯнги уйда янги ҳаёт бошлаган бу меҳнаткаш инсонлар атрофдаги ўз-лаштирилмаган ерларда боғу-роғлар яратишни исташди. Асло меҳнатдан қочишмади. Ота-оналаридан бу хислатларни ўрганиб, ўзига сингдириб улғаяётган фарзандлар ҳам уларга эргашишди. Яхши ният билан турли кўчатлар келтириб ўтқазишди ва биргаликда парваришлай бошлашди. Қисқа фурсат ичида тинимсиз меҳнат эвазига чиройли боғ яратилди. Ундан қўшимча даромад олиб, тобора катталашаётган оиласининг кам-кўстига ишлатишди. Меҳнатининг унумини кўра бошлаган Қодирбой ака Моможон опа билан маслаҳатлашиб, уйларининг атрофидаги ҳар жойида ахлат, чиқинди тўкилиб ётган, ташландиқ ерларни ҳам ўзлаштиришни, обод ва файзли гўшага айлантиришни ният қилди. Бу эзгу ниятини амалга ошириш учун тегишли жойлардан рухсат ҳам олди ва 1999 йилда “Тинмас деҳқон” фермер хўжалигини ташкил этиб, ишни бошлаб юборди. Хўжаликда асосан пахта етиштириб, бу бўйича режани биринчи йилдаёқ ортиғи билан уддалашди. Дала атрофига экиб чиқишган терак ва турли мевали дарахтлар ҳам бўй чўзиб, кўрган кўзни қувната бошлади. Бундан атроф янада кўркамлашди.\nМеҳнаткашлиги билан элда обрў топган бу хонадонда тўйлар бошланди. Ўғилларини уйлантириб, келинлар туширишди, оилалари аввалгидан ҳам катталашди. Дунёга келтирган 4 ўғиллари танлаган келинларни ўз қизларидай қабул қилишди. Келинлар ҳам ота-онасидан яхши тарбия олган, турмушини мустаҳкамлаш учун ҳар қандай меҳнатга тайёр, оила аҳиллиги, ҳамжиҳатлиги учун интиладиган бўлганлигидан оз фурсат ичида оилада ўз ўрнини топиб олишди. Ўзининг қайнонасиз қийналган пайтларини унутмаган Моможон опа келинларига ҳар ишда ҳамдам бўлишга интилди. Қодирбой ака эса ўғилларининг ҳар қандай ташаббусини қўллаб-қувватлади. Унга катта ўғил Мансур укалари билан кўл қазиб, балиқчиликни йўлга қўймоқчи бўлганини айтганида фарзандларининг интилувчанлигини кўриб, қувончи кўкка етди.\nБу ишда ўғилларига кўмак беришга ҳаракат қилди ва тегишли жойлардан рухсат олишгач, зарур техникаларни топишга ёрдамлашди. Уларнинг бунёдкорлик ишларидан ва янги ташаббусларидан хабар топган ўша пайтдаги туман ҳокими Pажаббой Йўлдошев (охиратлари обод бўлсин!) ҳам имкон борича шароит яратиб берди. Қодирбой аканинг оиласи учун туман ҳокимининг эътибори, ғамхўрлиги жуда катта рағбат бўлди. Бундан руҳланиб, 1 гектарга яқин майдонда “Аму кўли” балиқчилик хўжалигини ташкил этишди. “Тинмас деҳқон” фермер хўжалигининг ерларида боғ яратиш ва сабзавот етиштиришни мўлжаллаб, алоҳида “Гулжамила”, “Ҳакимбой”, “Хуршида” номли деҳқон хўжаликларини ташкил этишди.\nБундай оилага ҳар қанча ҳавас қилса арзийди. Уларнинг босиб ўтган умр йўлларига қараб туриб, фаровон ва бахтларга тўла, шундай гўзал оилавий ҳаётга меҳнат, сабр ва бардош билан эришиш мумкинлигига амин бўласиз. Демак, умр йўллари бир-бирига боғланган турмушдаги ҳамроҳлар ўртасида муҳаббат билан бирга бир-бирини тушуниш, мақсад сари ҳамжиҳатликда интилиш ҳам бўлса, албатта, саодатли кунларга етади.


"Локомотив" - "Атлетико": Матнли трансляция\nТеглар:Локомотив | Атлетико | ЕЧЛ\nУЕФА Чемпионлар Лигаси гуруҳ босқичидан ўрин олган "Локомотив" - "Атлетико" учрашувини ушбу саҳифа орқали матнли трансляцияда кузатиб боришингиз мумкин. Ўйиннинг хавфли вазиятларидан ўз вақтида бохабар бўлиб туриш учун саҳифани янгилаб туриш тавсия этилади.\nАнтон Миранчук 25'\nХосе Хименес 18'\nСтадион: RZD Arena 8147 томошабин\n"Атлетико" бурчак зарбасини муваффақиятсиз амалга оширди.\nЛьоренте тўпни ўзига бўйсиндира олмади. Ҳужум барбод бўлди.\nВитоло ўрнига Торрейра майдонга тушди.\nЖарима майдонига узатилган кетма-кет тўплар ҳимоячилар томонидан қайтарилмоқда.\n"Локомотив" қарши ҳужумларга таяниб ўйнаяпти.\nМадридликлар тўпни назорат қилмоқда.\nЗе Луиш "Локо" қарши ҳужумини гол билан якунлай олмади.\nМадридликларнинг штурми кўпайиб кетмоқда.\nЛьорентенинг зарбаси ноаниқ кетди.\nСуареснинг голи офсайд сабаб бекор қилинди.\nФелишнинг бош билан берган зарбасини Гильерме қайтариб юборди.\nСмолов ўрнига Жемалетдинов майдонга тушди.\nФелишнинг узатмасини Корреа ўзига бўйсундира олмади.\nЖарима майдонига узатилган тўпни Живоглядов қайтариб юборди.\nФелишнинг олис бурчакка тепган тўпини Гильерме қайтариб юборди.\nЖарима майдонига узатилган тўплар кетма-кет тартибда москваликлар томонидан қайтариляпти.\nРайкович сариқ карточка олди.\nГильерме бош билан берилган зарбани қайтариб юборди.\nЛоди сариқ карточка олди.\nТриппьер ўзига узатилган тўпга ета олмади.\nЛодининг жарима майдонига узатган тўпи ҳимоячилар томонидан қайтарилди.\nТайм сўнгида "Локомотив" фаоллашди.\nЛьорентенинг зарбаси ҳимоячиларга тегиб қайтди.\n"Темирйўлчилар" тўпни назорат қилмоқда.\nМадридликлар гол ўтказиб юборгач, янада катта куч билан олдинга ўтмоқда.\nСуареснинг зарбасини дарвозабон қайтарди. Офсайд ҳам бор экан.\nКорреа чиройли комбинациядан сўнг, чиройли зарба йўллади. Тўп дарвоза тўсинига тегиб, майдонни тарк этди.\nМурило сариқ карточка ишлаб олди.\nГООООООООООООЛЛЛЛЛЛЛЛЛЛЛЛЛЛЛ!!! Антон Миранчук пенальтидан ҳисобни тенглаштирди.\nСуарес ҳакам томонидан огоҳлантирилди.\nЭррера жарима майдони ичида тўпни узоқлаштириш жараёнида тўпни қўли билан ўйнаб юборди. ВАР пенальти бор, деб ҳисоблади.\n"Атлетико" ҳамон тўпга эгалик қилмоқда.\nГОООООООООООЛЛЛЛЛЛЛЛЛЛЛЛЛЛЛ!!! "Атлетико" биринчи ҳужумиданоқ гол уриб кетди. Хименес гол муаллифи.\n"Локомотив" прессингда яхши ўйнаётганини эътироф этиш зарур.\n"Локомотив"нинг ҳужуми зарба билан якунланишгача етиб бормади.\nМухлислар "Атлетико" футболчиларига босим уюштиришга ҳаракат қилмоқда.\nМосквалик ҳимоячилар рақибларига зарба йўллаш имконини қолдирмади.\nМайдон марказида тўп учун жиддий кураш кечмоқда.\nМеҳмонлар тўп назоратини секин-аста ўз томонига оғдиряпти.\nДастлабки дақиқаларда мезбонлар ҳужумда фаолроқ.\nАссалому алайкум, азиз футбол мухлислари. ЕЧЛ гуруҳ босқичининг 3-тури бошланмоқда. "Атлетико" бугун Москвада "Локомотив" меҳмони бўлади. Ушбу ўйинни матнли трансляцияда Абдулвосид Валихонов эътиборингизга ҳавола этади.\n"Бавария" иккинчи таркиб билан Мадриддан очко олиб қайтди\nLIVE "Атлетико" - "Бавария": Матнли трансляция


ТИВ: Пермда жабрланганлар орасида Ўзбекистон фуқаролари йўқ - Anhor\nAnhor Все посты ТИВ: Пермда жабрланганлар орасида Ўзбекистон фуқаролари йўқ\nПермь давлат миллий тадқиқот университетида рўй берган отишмада жароҳатланган ва ҳалок бўлганлар орасида Ўзбекистон фуқаролари қайд этилмаган. Бу ҳақда Ўзбекистон Ташқи ишлар вазирлиги хабар беради.\nВазият Ўзбекистон Республикасининг Қозон шаҳридаги Бош консулхонаси томонидан назоратга олинган.\nMeduza нашрининг маълум қилишича, 20 сентябрь куни эрталаб қуролланган киши Пермь давлат миллий тадқиқот университетига ҳужум қилган. Соат тахминан 11 да (Москвада эрталаб соат 9) ҳарбий кийимдаги жиноятчи кампусда қуролдан ўқ ота бошлаган, кейин олий ўқув юртининг саккизинчи корпусига кирган. У май ойида қонуний тарзда харид қилган ўзининг тахминан 12-калибрли силлиқ стволли Huglu қуролидан камида 30 марта ўқ отган. Олий ўқув юртида барча машғулотлар бекор қилинган.\nЮз берган воқеа оқибатида талабалар деразалардан ташқарига сакраб. Кўпчилик аудиторияларда баррикадалар қуриб олган.\nРоссия Тергов қўмитасининг ва Соғлиқ сақлаш вазирлиги матбуот хизматининг маълум қилишича, отишма оқибатида олти киши ҳалок бўлган. Даставвал беш киши ҳалок бўлгани ва яна олти киши жабрлангани ҳақида хабар тарқалганди, аммо кейин саккиз нафар ҳалок бўлган киши ҳақида ахборот келди. Ҳозирги маълумотларга кўра 28 киши жабрланган, улардан 19 таси ўқдан яраланган.\nТасдиқланмаган маълумотларга кўра, университет қўриқлаш хизматининг ходимлари ҳам ярадор бўлган, ҳалок бўлган бир ходим ҳақида хабар берилмоқда. Жабрланганларнинг еттитаси касалхонага ётқизилган, улардан бири оғир аҳволда, қолганларининг ҳолати ўртача оғирликда.\nНукус давлат педагогика институтининг декан ўринбосари 3000 доллар пора олаётганда ушланди


Таваллуд топган сана: 4 yanvar 1951 йил\nИстеъдодли драматург Шароф Бошбеков фильмларининг сценарийсини ёзиш баробарида режиссёр сифатида ҳам ижод қилди. 1990 йилда эса унга Ҳамза номидаги Республика Давлат мукофоти берилди. Шароф Бошбеков «Меҳнат шуҳрати» ордени билан тақдирланган.\nИстеъдодли драматург Шароф Бошбеков 1951 йили Самарқандда дунёга келган. Шароф Бошбеков адабиётнинг қутлуғ даргоҳига 80-йилларнинг бошларида қадам қўйган. Дастлаб ҳикоя жанрида ўз истеъдодини синаб кўрган.\nШароф Бошбековнинг «Г» варианти» (1981), «Ғурур» (1982) «Жумбоқ» (1986) каби ҳикоялари юзага келган. Шундан сўнг унинг ранг-баранг мавзудаги саҳна асарлари яратилди.\nШароф Бошбеков «Тушов узган тулпорлар» (1983) ҳамда «Эшик қоққан ким?» (1987) каби комедия, «Темир хотин» (1989), «Қасосли дунё» қисқа метражли фильм сценарийсини ёзди. Шунингдек, «Эски шаҳар гаврошлари» (1998) каби жиддий комедия яратди. Сўнгги вақтда унинг «Тақдир эшиги» драмаси майдонга келди. Айниқса «Темир хотин» пьесаси адибга катта шухрат келтирди. Унда фан-техника ривожи даврида инсон онги, дунёқараши, руҳиятида содир бўлаётган жиддий ўзгаришлар ҳажвий йўсинда умумлаштириб берилган. Адибнинг шу асари асосида кинофильм ҳам яратилди (1990). Шунингдек, у «Шариф ва Маъруф», «Юзсиз» (1993), «Тилла бола» (1994) каби фильмларнинг сценарийларини ёзишда ҳам иштирок этди.\nУ «Масхарабоз» (1996), «Фарҳод ва Ширин» фильмларининг сценарийсини ёзиш баробарида режиссёр сифатида ҳам ижод қилди. «Чархпалак» номли 60 лавҳали видеофильмни ҳам яратди.\nШунингдек, «Тентак фаришталар» (1995), «Зўрдан зўр чиқса» (1996) каби саҳна асарларини ёзди. Унинг «Темир хотин» асари 1989 йилда Ўзбекистон Ёзувчилар уюшмасининг М.Шайхзода номидаги йиллик мукофотига лойиқ деб топилди. 1990 йилда эса унга Ҳамза номидаги Республика Давлат мукофоти берилди. У «Меҳнат шуҳрати» ордени билан тақдирланган.


Сирдарёда $7,7 млн. ишлаган майнинг ферма топилди - видео - 30.03.2022, Sputnik Ўзбекистон\nСирдарёда $7,7 млн. ишлаган майнинг ферма топилди - видео\nКриптовалюта майнерлари ўз фаолиятини "қуёнчилик фермаси" деб атаб, электрни имтиёзли нархларда сотиб олган. 30.03.2022, Sputnik Ўзбекистон\nТОШКЕНТ, 30 мар - Sputnik. Давлат Хавфсизлик хизмати ходимлари Сирдарё вилояти Боёвут туманида ноқонуний ишлаётган майнинг ферма фаолиятига чек қўйди. Шунингдек, бино эгаси бўлган МЧЖ ва хорижий корхона ўзаро тил бириктириб маҳаллий электр тармоғига уланишда ўз фаолиятини "қуёнчилик фермаси" деб атаб, электрни имтиёзли нархларда сотиб олган. Ҳозирда мазкур ҳолат юзасидан жиноят иши қўзғатилган.Маълумот учун, Ўзбекистон қонунчилигида криптовалюта ишлаб чиқариш фаолияти - лицензияланиши белгиланган. Шунингдек майнерлар учун электр энергияси сотиб олишда алоҳида нархлар белгиланган. Ушбу қонун нормаларининг бузилиши - ноқонуний фаолият билан шуғулланганларни жавобгарликка тортишга сабаб бўлади. Эслатиб ўтамиз, Сирдарё вилоятида 2021 август ойида ҳам яна бир майнинг ферма ноқонуний ишлагани аниқланган эди. Ўшанда давлатга электр энергияси учун 265 млн. сўмга яқин зарар етказилгани аниқланган эди.\nсирдарё вилояти, криптовалюта, давлат хавфсизлик хизмати (дхх)\n12:46 30.03.2022 (янгиланди: 13:28 30.03.2022)\nКриптовалюта майнерлари ўз фаолиятини "қуёнчилик фермаси" деб атаб, электрни имтиёзли нархларда сотиб олган.\nТОШКЕНТ, 30 мар - Sputnik. Давлат Хавфсизлик хизмати ходимлари Сирдарё вилояти Боёвут туманида ноқонуний ишлаётган майнинг ферма фаолиятига чек қўйди.\nМаълум бўлишича, Тошкент шаҳрида рўйхатдан ўтган хорижий корхона Сирдарёда бинони ижарага олиб унинг ичига 1491 комплект майнинг қурилмалари ҳамда 9280 дона видеокарта жойлаштирган. Корхона 2020 йилнинг август ойидан буён 7,7 млн. АҚШ долларига тенг криптовалюта ишлагани аниқланган.\nШунингдек, бино эгаси бўлган МЧЖ ва хорижий корхона ўзаро тил бириктириб маҳаллий электр тармоғига уланишда ўз фаолиятини "қуёнчилик фермаси" деб атаб, электрни имтиёзли нархларда сотиб олган.\nМаълумот учун, Ўзбекистон қонунчилигида криптовалюта ишлаб чиқариш фаолияти - лицензияланиши белгиланган. Шунингдек майнерлар учун электр энергияси сотиб олишда алоҳида нархлар белгиланган. Ушбу қонун нормаларининг бузилиши - ноқонуний фаолият билан шуғулланганларни жавобгарликка тортишга сабаб бўлади.\nЭслатиб ўтамиз, Сирдарё вилоятида 2021 август ойида ҳам яна бир майнинг ферма ноқонуний ишлагани аниқланган эди. Ўшанда давлатга электр энергияси учун 265 млн. сўмга яқин зарар етказилгани аниқланган эди.


Туркманистон шарқида карантин чекловлари норозиликларга сабаб бўлди\nНоябрь ойи бошидан бери Туркманободда икки ойдан кўпроқ вақт олдин киритилган карантин чекловларига қарши аҳолининг бир неча норозилик акциялари бўлиб ўтди.\n1 ноябрь куни ўнлаб бозор сотувчилари ишни қайта бошлаш талаби билан кўчани тўсган, 5 ноябрь куни эса автобус ҳайдовчиси иш ташлашга чиққан.\n5 ноябрь куни “Лебапавтоулаг” транспорт корхонаси ҳайдовчилари айрим йўналишларда ишга чиқишдан бош тортди. Жами 30 га яқин автобус ҳайдовчилари иш ташлашда қатнашган.\nИш ташлашга Ашхобод фармони асосида корхона раҳбариятининг шаҳар автобусларида йўловчи ташишга рухсат берилган йўловчилар сонини сезиларли даражада қисқартириш ҳақидаги буйруғи сабаб бўлган. Раҳбарият талабида ҳар бир автобусда йўловчилар сони 10 кишидан ошмаслиги, акс ҳолда ҳайдовчилар тушунтириш хати ёзишлари, кейин қоидабузарлик такрорланган тақдирда ишдан бўшатишлари кераклиги кўрсатилган.\nШу билан бирга, раҳбарият ҳайдовчилар учун кунлик режани сақлаб, кунига 300 манат даромад олишни назарда тутади. Кундалик режа бажарилмаган тақдирда ҳайдовчилар ишдан бўшатиш билан ҳам таҳдид қилинмоқда.\nИш ташлаш шаҳар транспорти ишига таъсир қилиб, Туркманободда автобус қатновини сезиларли даражада чеклаб қўйди.\n“Лебапавтоулаг” ҳайдовчиларининг итоатсизлиги Туркманистоннинг шарқий минтақаси аҳолисининг норозилигининг ягона жамоавий ифодаси эмас. Мухбирларга кўра, 1 ноябрь куни Туркманободдаги 5 бозорда сотувчилар ва савдо нуқталари эгалари карантин чекловлари узайтирилишига қарши норозилик билдиришган.\n1 ноябрь куни бозорнинг қайта очилишини кутиш учун йиғилган ўнлаб одамлар маҳаллий ҳокимият ваъдаларига зид равишда бозор очилмагани учун яқин атрофдаги кўчани тўсиб қўйишди.\nНоябрь ойи бошида август ойида киритилган карантин чекловлари яна номаълум муддатга узайтирилгани маълум бўлди. Ҳукумат аҳолини карантин бошлангани, узайтирилиши ва келгуси режалар ҳақида расман маълум қилмади. Аҳоли бу каби қоидалар ҳақида одатда маҳаллий ҳокимиятдан оғзаки билади.\nАйни пайтда Ашхободда узоқ кутилган карантин чекловлари юмшатиш ўрнига пиёда масофада жойлашган ўнлаб озиқ-овқат дўконлари ёпилди.\nМамлакатда коронавирус борлигини расман тан олмаган Туркманистон ҳукумати жорий йилнинг август ойида савдо, хизмат кўрсатиш ва кўнгилочар корхоналарни ёпди.


ЎзА - Тошкентдаги кўргазмада Ўзбекистондаги биринчи одамсимон робот тақдим этилади\nТошкентдаги кўргазмада Ўзбекистондаги биринчи одамсимон робот тақдим этилади\n29 октябрь куни “INNOWEEK” инновацион ғоялар ҳафталиги бошланади. Унинг доирасида ўтказиладиган кўргазмада эса Ўзбекистондаги биринчи гуманоид-одамсимон робот тақдим этилади.\nБу ҳақида “International Robotics Challenge 2019” халқаро робототехника чемпионати олдидан ўтказилган пресс-тур давомида "Робо Сумо" мусобақасининг танлов ҳайати аъзоси, Тошкентдаги Турин политехника университети иккинчи босқич магистранти Фирдавс Нематзода маълум қилди. Бу робот мусобақада иштирок этмайди ва фақат кўргазмада уни тақдимоти ўтказилади. Фирдавс Нематзоданинг қайд этишича, кўзи, боши, қўли, оёқлари ҳаракатланадиган роботнинг ҳатто бўйи ҳам инсонники каби - 180 сантиметрни ташкил этади. Сунъий интеллектга эга қурилма, рус ва инглиз тилида сўзлаша олади. У барча саволларга интернетга мурожаат этиб жавоб олади. Гуманоид роботга уч ой давомида сунъий интеллект ўрнатилган бўлиб, ҳозирда якуний ишлар қилинмоқда.\n“IRC 2019” чемпионати 31 октябргача “Ўзэкспомарказ” павилёнларида бўлиб ўтади. Мусобақада икки ёш тоифаси мавжуд: 9 ёшдан 16 ёшгача (Junior) ва 17 ёшдан 23 ёшгача (Senior). Ҳар бир ёш тоифаси турли танловлардан иборат.\n“International Robotics Challenge 2019” чемпионатида Ислом ҳамкорлик ташкилотига аъзо мамлакатлардан жамоалар иштирок этади. Ташкилотчиларнинг маълумот беришича, жами 25 мамлакат вакили унда қатнашиш истагини билдирган.\n- Ушбу танловда қатнашишдан аввал республика босқичи ўтказилди ва унда сараланган энг яхши иштирокчилар кейинги босқичга йўл олди дейди, Ўзбекистон Робототехника федерацияси президенти, Инновацион ривожланиш вазирлиги бошқарма бошлиғи Олимжон Тўйчиев.\nҲозирда робототехникага ихтисослашган давлат мактаблари йўқ, иштирокчилар қайси таълим муассасаларидан қатнашаяпти, деган саволга Олимжон Тўйчиев жавоб берар экан, асосан хусусий робототехника мактабларидан номзодлар қатнашаётганини қайд этди.\n- Лекин, ҳозирда Инновацион ривожланиш вазирлиги томонидан таклифлар ишлаб чиқилмоқда. Унда айнан халқ таълими тизимига робототехника фанларини киритиш назарда тутилган. Демак, келгуси йилларда иштирокчилар сони янада ортади. Бу йил иккинчи маротаба танлов ўтказилмоқда. Бироқ, бундай нуфузли кўламда Марказий Осиёда биринчи маротаба ўтказилмоқда. Уч кун мобайнида 220 нафар иштирокчи икки йўналишда ўзаро баҳслашишади. Энг кўп иштирокчилар Ўзбекистондан.\nТадбир фақат робототехника билан чекланмаган, халқаро иштирокчилар олий таълим муассасаларига ҳам таклиф этилади. Келажакда улар Ўзбекистонда ўқишга қизиқиш билдиришса бунга ҳам имконият яратилади, деди Олимжон Тўйчиев.\n29—31 октябрь кунлари “Ўзэкспомарказ”миллий кўргазмалар мажмуасида бўлиб ўтадиган INNOWEEK-2019 доирасида шунингдек, инновацион ва инвестиция форуми, инновацион маҳсулотлар кўргазмаси, Осиё-тинч океани технологиялар трансфери марказининг тақдимоти ҳам ўтказилади.


«Барселона» президенти фирибгарлик бўйича суд олдида жавоб беради\n08:39 / 28.04.2017\n«Барселона» футбол клуби президенти Хосеп Мария Бартомеу бразилиялик ҳужумчи Неймарни «Сантос»дан трансфер қилишдаги фирибгарлик ва коррупция бўйича иш юзасидан суд олдида жавоб беради. Бу ҳолат унинг сўнгги апелляцияси рад этилгач, юз беради, деб хабар бермоқда Goal интернет нашри.\nФевраль ойида Неймар бу иш бўйича суд олдида жавоб бериши маълум бўлганди, энди эса Бартомеунинг ҳам судга келиши лозим бўлади.\nБартомеу Неймар 2013 йилда «Барселона»га ўтганида, кўк-анорранглиларнинг вице-президенти бўлган, жамоа президенти эса Сандро Росель эди.\nНеймарга бўлган ҳуқуқнинг 40 фоизига эгалик қилувчи DIS сармоя фонди асосчиси Делсир Сонда март ойи охирларида, 25 ёшли футболчининг отаси ўз вақтида Роселдан пора олганини маълум қилди. Бу бразилиялик форвард 2013 йилда «Сантос»дан «Барселона»га ўтиши учун юз берган.